Bego Beraza 2020-04-20 11:00 Iritzia\nAitziber Olabarrieta erizainaren asteko kronika\nAitziber Olabarrieta 2020-04-20 10:57 Iritzia\nGetxoko Musika Eskoleak online jarduereari ekingo deutso Aste Santuaren ostean\nBizkaie! 2020-04-20 10:54\nApirilaren 20an hasiko dira jarduerok.\nBizkaiko Elikagaien Bankuak apirilaren 21ean ekingo deutso jarduereari\nBizkaie! 2020-04-20 10:11\nEnpresa handizkarien elikagai-soberakinak jasoteko puntu nagusia izango da barriro be.\nUrte amaieran kaleratuko da Anita Parker taldearen lan luze barria\nBizkaie! 2020-04-20 09:14\nAzalean kantua da lehen aurrerapena.\nHarrapazank programeak sarera egin dau salto\nBizkaie! 2020-04-20 09:02\nBilboko gazteentzako tailerrak eta lehiaketak online izango dira udabarrian.\n2020ko Bermeoko Arrain Azokea bertan behera geratu da\nBizkaie! 2020-04-20 08:55\nAzokea Azoka Birtual bihurtuko da maiatzaren 18tik 24ra.\nBizkaie! 2020-04-20 08:00\nBoiseko Ikastolako irakaslea.\nJose Mari Uriarte Astarloa Gerediaga Alkarteko kidea hil da\nBizkaie! 2020-04-20 07:50\nGizon nekaezina, ekina, zorrotza, isila eta eskuzabala. Holakoa zan Jose Mari.\n"Egoera egonkortu barik okerrera doa zahar etxeetan"\nBizkaia Irratia 2020-04-20 00:00\nBabestu alkarteko Iraide Urriz bozeroaleagaz egin dogu berba. Koronabirusaren ondorioz bizi dogun osasun larrialdiak zahar etxeetan izan dauan eraginaz oso arduratuta dagozala adierazi desku. Hilabete pasauko itxialdian gauzak egonkortu barik, okerrera egin dabela uste dau. Eta, arazoa koronabirusarena ezeze, zahar etxeen eredu motari be leporatu deutso.\nFelix Arrieta: "Nagusien egoitzetako eredua eztabaida politikoaren erdigunean kokatuko da"\nHainbat adituren ustez erresidentzien publikotasunari buruzko eztabaidea eragile askoren lehentasuna izango da hemendik aurrera. Covid19aren pandemiak nagusien egoitzen eredua erdigunean jarri dau. Felix Arrieta Deustuko Unibersidadeko irakasleak dino, orain, egoitzak gehiago medikalizetako tentazinoa egon leitekela baina hori sahiestu behar dala. Arreta komunitarioago baten aldeko apostua egiten dau Arrietak. Deustuko Unibersidasdeko irakaslearen eretxian osasun krisi honek nagusien egoitzak lehenengo planora ekarri dauz. Felix Arrietak bere doktore tesia gizarte zerbitzuen etorkizunean oinarritu dau eta politologoa be bada. Arrietak dino nagusien egoitzetako ereduaren ...\nGaur abiatu da "Etxealdetik Euskaraldira", etxeko hizkuntz ohiturak aldatzeko ekimena\nZemendiaren 20tik abenduaren 3ra bitartekoa izango da aurten bigarren Euskaraldia. Gaurtik maiatzaren 3ra bitartean, Euskaraldiaren antolatzaileek "Etxealdetik Euskaraldira" ekimena jarri dabe abian. Etxeko hizkuntz ohiturak aldatzea da helburua. Sare sozialen bitartez eta Euskaraldiaren web orrian jarraitu ahal izango da. Kike Amonarriz izan da geugaz.\n"Sugarra"deitzen da Bermeoko Addar taldearen lehenengo lana\nMusika munduan esperientzia daukien lau lagunek osotzen dabe Addar taldea, Imanol Rodriguezek, Mikel Omagok, Beñat Aurrek eta Gorka Padronesek. Azken honek euskerazko rock&roll taldea sortzeko egindako ahaleginaren emaitza da Addar.Bost kantuz osotutako diskoa aurkeztu dabe eta plataforma digitaletan entzun daiteke. Disko fisikoa eskuratzeko itxaron egin beharko da. Gauza bera, taldea zuzenean ikusi ahal izateko.\nLaukotea da Addar taldea. Imanol Rodriguez, Mikel Omago, Beñat Aurre eta Gorka Padrones dira taldekideak, guztiak esperientziadunak musika munduan. Bost kantuz osotutako diskoa aurkeztu dabe eta momentuz plataforma digitaletan baino ezin daiteke entzun. Ahal danean, disko fisikoa kaleratzeko asmoa daukie.\nEtxean egiteko maskarak\nBizkaia Irratia 2020-04-19 10:00\nMaskarak egiteko hainbat sare sortu dira. Eta persona asko euren etxeetan dabilz maskarak ekoizten. Euretako bat Amets Agirre diseinatzailea da. Maskarak egiteko tutoriala be sortu dau eta YouTube bitartez zabaldu dau. Beragaz egon gara berbetan.\n‹‹ Aurrekoak 1 2 3 4 ... 94 95 96 97 98 99 100 101 ... 2039 2040 2041 2042 Hurrengoak ››


iraunkorra » Etxalde\nTag Archive: iraunkorra\n«Ekoizpen eredua aldatzea ona da baserritarrentzat eta herritarrentzat»\nby etxalde Arantza Arrien eta Panpi Sainte Marie. Etxalde mugimenduko kideak Euskal Herriko lehen sektorea urratsak egiten ari da garapen iraunkorraren alde, baina herritarrak ere inplikatu nahi ditu elikadura burujabetza lortzeko ekimenetan eta bidean. Jakes Goikoetxea Azpeitia | Berria 2012-ekainak 17 Etxalde www.etxalde-eh.org nekazaritza iraunkorraren eta elikadura burujabetzaren aldeko mugimenduak, hirugarren batzarra egin zuen atzo Azpeitian (Gipuzkoa). … Continue reading »\nTags: azpeita, berria, burujabetza, elikadura, elkarrizketa, etxalde, iraunkorra, nekazaritza\nby etxalde Elikadura burujabetzari buruz, jendartean egin beharreko lana eta sozializazioaz mintzatu da Arantxa Arrien baserritarra. Jendartean, gizon eta emakumeen lana beharrezkoa izango dela gaineratuz. Herriak biziarazi, elikaduraren kalitatea bermatu, eredu iraunkorra bermatu, herrietako denda eta komertzio txikia bultzatuz… Elikadura sistema aldatu nahi dugu gizon eta emakumeok, baserrian eta jendartean Hitzaldia baliatu du Arantxak, zenbait euskal baserritarrek … Continue reading »\nTags: agroekologia, arantxa arrien, iraunkorra, kuba, nekazaritza


Ibai Zabala - Wikipedia, entziklopedia askea.\nIzen osoa: Ibai Zabala Gandarias\nJaiotza data: 1987ko maiatzaren 14a (34 urte)\nDebutatze data: 2008ko maiatzaren 23a\nDebutatze pilotalekua: Elorrioko udal pilotalekua\nIbai Zabala Gandarias, pilota arloan Ibai Zabala izen-deiturez ezaguna (Berriz, Bizkaia, 1987ko maiatzaren 14a) esku huskako pilotaria da. Atzelari aritzen da, Asegarce enpresarekin. Estatistika ofizialen arabera, 1,86 metro luze da, eta 83 kilo pisatzen du. 2008an bihurtu zen profesional, eta maiatzaren 23an Elorrioko udal pilotalekuan jokatu zuen estreinako partida.\nBuruz buru jokatzeko dohainik ez du, baina binaka nabarmendu da: bigarren mailako txapeldunorde izan zen 2009an, eta txapeldun 2010ean. Binakako txapelketa nagusian 2013an aritu zen lehenengoz, Aimar Olaizola aurrelaria lagun, eta finalerdietaraino iritsi ziren. 2014koan, eskuetako lesio batetik atera berritan, ez zen hasieratik aritu, baizik eta geroago sartu zen, Ladis Galartzaren ordez; Oinatz Bengoetxea aurrelaria izan zuen lagun, eta ez zuten finalerdietan sartzerik lortu.\n2010eko bigarren mailako binakako txapelduna.\n2009ko bigarren mailako binakako txapeldunordea.\n2008ko Euskadiko binakako txapeldunordea\n↑ Lander IRUIN: «Ibai Zabala: "Gustura aritu naiz"», Berria, 2013-04-12.\n↑ (Gaztelaniaz) Joseba LEZETA: «Triunfo de consolación de Olaizola II y Zabala en el Atano III (22-15)», Diario Vasco, 2013-04-14.\n↑ (Gaztelaniaz) Igor G. VICO: «Ibai Zabala se gana el puesto», Deia, 2014-01-29.\nIbai Zabalaren fitxaketaren albistea (EiTB24)\nOrriaren azken aldaketa: 27 otsaila 2021, 16:17.


Irekia Eusko Jaurlaritza - Gobierno Vasco :: Eusko Jaurlaritzak Europan aurkeztu du Basque Cybersecurity Centre proiektua\nEusko Jaurlaritzak Europan aurkeztu du Basque …\n<img src="https://www.irekia.euskadi.eus/uploads/cover_photos/42306/original/P1010799.jpg" style="max-width:100%" alt="" />\nEusko Jaurlaritzak Basque Cybersecurity Centre (BCSC) proiektua aurkeztu du gaur Bruselan, Europako agintarien aurrean. Euskal ordezkaritzak bilera bana egin du European Cyber Security Organization-eko (ECSO) idazkari nagusiarekin eta CERT-EU-ko zuzendaritzarekin. ECSO erakundeak zibersegurtasun arloko ekimenak sustatzen eta garatzen ditu Europan eta CERT-EU, berriz, Europar Batasuneko agentzia eta erakunde publikoetako zibergertakariei erantzuteko lantaldea da.\nLansaio bikoitz horretan parte hartu dute Estíbaliz Hernáezek (Teknologia, Berrikuntza eta Lehiakortasun sailburuordeak), Alexander Arriolak (SPRI Taldeko zuzendari nagusiak), Javier Diéguezek (BCSCko zuzendariak) eta Marta Marínek (Euskadik EBn duen ordezkariak).\nOrdezkaritzak bilera pribatua izan du goizean European Cyber Security Organization (ECSO) erakundeko idazkari nagusiarekin eta bere taldeko beste hainbat kiderekin, eta hizpide hartu dituzte Zibersegurtasunerako Euskal Zentroak erdietsi nahi dituen helburuen ildo nagusiak. ECSO erakundearen xedea da zibersegurtasun arloko ekimenak sustatu eta garatzea Europan, batik bat, lankidetza publiko-pribatuko kontratuak, Europar Batzordearen eskutik gauzatuko direnak.\nBasque Cybersecurity Centre-n estrategia azaltzean, ordezkaritzak beraizik aipatu du Zibersegurtasunerako Euskal Zentroak asmoa duela Basque Digital Innovation Hub bultzatzeko. Hub horren helburu nagusia izango da enpresa industrialak gaitasun teknologikoz hornitzea 4.0 Industriak dakartzan erronkei aurre egiteko. Hub-ak helburu desberdinak dituzten sei gune barne hartzen ditu, horietako bat Zibersegurtasunari buruzkoa, 2018rako prest izan nahi dena eta langintza hauetarako erabiliko dena: I+G-rako, proiektu industrialak eskalatzeko, abangoardiako teknologiak erakusteko, profesionalen gaikuntzarako eta startupak azeleratzeko.\nAsmoa da agente publiko eta pribatuen arteko proiektu kolaboratiboak sustatzea, eta baita ere Europako eskualdeen artekoak, zibersegurtasuneko teknologien aplikazioa indartzeko fabrikazio aurreratuko prozesuetan eta, bide horretatik, talentua eta nazioarteko aukera berriak erakartzeko Euskadira.\nArratsaldean, eta nazioarteko CERT sarearekin harremantzeko estrategiari helduz, Eusko Jaurlaritzako ordezkaritzak BCSC aurkeztu dio CERT-EU-ko (Europar Batasuneko agentzia eta erakunde publikoetako zibergertakariei erantzuteko lantaldea) zuzendaritzari. Zibersegurtasunerako Euskal Zentroak FIRST sareko (zibergertakariei erantzuteko lantaldeen foro global garrantzitsuena) kide izan nahi du 2018an eta horretarako behar duen aliantza-sarea zabaltzea izan da arratsaldeko bilera horren helburua.\nP1010799.jpg 1 MB (jpg)


Sekula ez da berandu musika ikasten hasteko - Aretxabaleta - Goiena.eus\nSekula ez da berandu musika ikasten hasteko\nMirari Altube 2020-01-27 11:20\nKontxi Lazkano, Ciriaco Sandoval, Arantxa Marrodan eta Rosario Elorza ikasleak eta Mariatxen Urkia irakaslea.\nHerriko lau erretiratu martitzen goizetan elkartzen dira Mariatxen Urkia irakaslearekin musika eskolak jasotzeko: "Ezin gusturago elkartu ere"; horietako batzuek kantuan ere egiten dute eta pianoa jotzen ikasten dabil bat edo beste.\nLeizarra musika eskolako ateak edonorendako daude zabalik, baita erretiratuendako ere. Dagoeneko hiru urte daramatzate eskolak jasotzen eta aitortu dute benetan gustura elkartzen direla Mariatxen Urkia irakaslearen esanetara lan egiteko.\nMusika ikasi eta kantuan egin\nKontxi Lazkano, Ciriaco Sandoval, Rosario Elorza eta Arantxa Marrodan aretxabaletarrek martitzen goizetan dute hitzordua Arkupen. "Oso gustura elkartzen gara, eta solfeoa erakusten digu astuna izan barik", diote.\nPianoa jotzeko "ezinbestekoa" da partiturak irakurtzen jakitea eta kantuan egiteko ere asko laguntzen du. "Horren gaineko jakintzarik ez nuen eta kanturako oso ondo datorkit. Baina ez da samurra, bereziki intonazioa da zaila…", dio Sandovalek. Urkiak berretsi egin du partituren garrantzia: "Gutxieneko jakintza bat izatea beti komeni da, kanturako ere bai". Hala, musikaren teorian sakontzen dute, bereziki; partitura baten nondik norako guztiak ikasi, esaterako.\nMusika jakintzak jasotzeaz gain, kantuan ere egiten dute. Hiru urtean asko ikasi dutela diote eta bakarkako kontzertuak ere eman dituzte; azken bi urteotako Gabonetan, esaterako, parrokian egin du kantuan Sandovalek, organoak lagun eginda. Marrodan eta Lazkano, ostera, Aretxabaleta Abesbatzako kide dira. "Bakarka kantuan egitea biluztea lez da, norberaren barru-barruko kontua, eta jendaurrean egitea kosta egiten zaio askori", dio Urkiak, eta hori ere zaindu beharreko kontua dela gaineratu du.\nSandovalen esanetan, eskola horiek gehiagorengana iristea interesgarria litzateke: "Basotxon ere badago kantu talde bat eta haiei eskaintzea ere ondo legoke. Partituren ikasketan sartu barik, era apalagoan, beharbada, baina ikasketa batzuk bai. Izan ere, afizio handia dago".\nTerapia egin eta burua martxan\nNagikeria barik elkartzen direla berretsi dute guztiek eta horren arrazoiak eman dituzte: "Benetan gustuko dugu musika eta hori da garrantzitsuena", eta gaineratu dute: "Talde polita sortu dugu, gainera. Eta terapia egiteko ere balio digu: berriketan egin, arazotxoak konpondu…"\nLeizarran ateak zabalik dituzte edonorendako: "Burua martxan izaten ere laguntzen du: kontzentrazioa landu… Musikatik ez da sekula erretiratu behar eta sekula ez da berandu hasteko", adierazi dute.


Emakumeen liga, profesional hilaren 15etik | Kirola | Berria\nEspainiako Kirol Kontseilu Nagusiak abian jarriko ditu horretarako legezko urratsak. AFEk aurrerapausotzat hartu du erabakia\nAthleticek eta Realak Lezaman jokatutako ligako azken partida. ARITZ LOIOLA / FOKU Tamaina handiagoan ikusi\nEspainiako emakumeen futbol liga profesional izango da datorren ekainaren 15etik aurrera: hala iragarri zuen atzo Jose Manuel Francok, Espainiako Kiroletarako estatu idazkariak. Hilabeteak ziren Espainiako Gobernuak iragarria zuela hala egingo zuela, eta iritsi da eguna. «Beste urrats bat izango da berdintasunerako bidean».\nGizonezkoen futbol ligarekin eta ACB ligarekin batera, profesional izango den liga bakarra izango da. Klubek eta AFE futbolarien sindikatuak aspaldi egindako eskaria zen, eta orain hasiko da gauzatzen. Behin onartuta, liga berriak izango dituen estatutuak idatzi beharko dituzte, eta presidente bat izendatu. Behin hori eginda, Liga berria ofizialki inskribatuko dute.\nProfesionalizazioak hainbat urrats ekarriko ditu berdintasunaren bidean. Besteak beste, aukera izango da jokalariek sinatu zuten lehen lan hitzarmena berriz negoziatzeko. Izan ere, oraindik ere partzialtasun bat dago emakume futbolarien kontratuetan, eta liga profesionala izateak eragotzi egingo luke hori.\nIkusteko dago telebista eskubideen auzia nola konpontzen den. Izan ere, klub gehienek Mediaprorekin sinatu zuten kontratua, eta gutxi batzuek Espainiako Futbol Federazioaren bidez komertzializatu zituzten. Kirol Kontseilu Nagusiak jada iragarri zuen eskubide horien komertzializazioa kanpoko enpresa baten bidez egin beharko dela.\nGainera, ikusi egin beharko da zer gertatzen den Iberdrolak babesle nagusi izateagatik ematen dion diruarekin ere: 4 milioi euro ematen dizkio egun, eta Espainiako Federazioak kudeatzen du diru hori.\nAFE sindikatuak aurrerapausotzat jo du lortutakoa: «Iaz hitzarmena sinatu ostean, beste pauso garrantzitsu bat da emakumeen futbolean ere berdintasunaren bidean urratsak egiteko». Profesional izendatzeko izapideak ahalik eta azkarren egiteko eskatu dio sindikatuak Kirol Kontseilu Nagusiari.


Irakurketa interneten — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Irakurketa interneten\nLeire Narbaiza 2011/01/23 17:12\nAzken aldian bueltaka darabilt buruan fenomeno berri hau.\nBegi bistakoa da internetek aldatu egin duela gauza asko egiteko modua, eta hauetako bat irakurketa da. Azken aldi honetan bueltaka darabilt buruan eta azaltzen ahaleginduko naiz, erraza ez den arren.\nIrakaslea naizen aldetik, asko kezkatzen nau fenomeno berri honek. Argi daukat ondo idazteko, hizkuntza ikasteko, lexikoa handitzeko, ortografia ikasteko eta abarrerako irakurtzea ezinbestekoa dela; baita kultura eta jakintza lortzeko ere. Gainera, gure ikasleak (zoritxarrez) azterketei begira daudenez, modu oso garrantzitsua da ganorazko idazlana egiteko.(Post hau idazten ari nintzela artikulu interesgarri hau argitaratu dute Karrajuan)\nDena dela, konturatuta nago, hainbat ikasle gazteren artean irakurketak daukan fama txarrarekin. Euren ustez, zaharren kontua da, modaz pasatakoa; izan ere, irakurketa liburuekin baino ez dute lortzen. Nik, baina, beti esaten diet oso liburu zalea izan arren, edozein gauza irakur dezaketela, gainera orain interneten doan euren eskura nahi beste idazki dituztela. Baina hemen dago gakoa.\nInterneten irakurtzen badute, nola irakurtzen dute? Labur eta saltoka? Sakon? Klik eginez? Kontzentratu barik? Zelan? Esango nuke, Interneten (edo ordenagailuan) egiten duten/dugun irakurketa azalekoagoa dela, saltokoa, alegia. Gain-irakurketa, sakontasun gutxikoa dela esatera ausartuko nintzateke. Zeharka, interesgune bila, paperezko egunkarietan askotan egiten den bezalakoa, datu konkretu baten bila.\nGainera, badago zapping fenomenoa; hau da, klik, klik, klik eginez orririk orri ibiltzea, azkenerako jakin barik non hasi garen eta zertarako geunden lehenbiziko orri horretan. Horrela jardunda, esango nuke ez direla hasierako premisak betetzen, eta irakurri bai, baina ez dela irakurketa hutsa, antz handiagoa du elkarrizketekin gertatzen denarekin: gairik gai salto egitea, ia hari galdu arte.\nZergatik diot hori? ez daukat froga zientifikorik; baina, ikasleen kasuan, galdera konkretu bat eginez gero, ez dute informazio osoa ematen ez dutelako jaso. Eta hainbat lagunekin ere tokatu zait, e-mailen bat bidali, gauzak esan eta esandakoa atzera ere galdetu. Behin baino gehiagotan. Ulermen eskasagoa, beti ere irakurketa "tradizionalarekin" alderatuta.\nHau ez da txarra, ezta ona ere. Fenomeno berria da, ez diguna balio helburu berberak lortzeko. Beste barik. Hori bai, bigarren paragrafoan azaldu duana lortzeko, beharbada, irakurketa paperean ere egin beharko da, ez soilik interneten. Hori baino ez.\nIdazmenaz ere jardun nahi dut sortatxo honetan, bosgarrenean edo izango da hori. Bitartean segi irakurtzen gure blogak. Mila esker!\netiketak: biharrekuak, teknologia, üskara, liburuak, irakurketa\nEskerrik asko erantzuna lagatzeagatik! Ez dakizu zenbat estimatzen den iraitzia eta iradokizuna!\nPaperezko irakurketa sutsua egin dudala iruditu zaizu. Beharbada, ez dut ondo azaldu. Interneteko irakurketaren aldekoa naiz erabat, ez dut alferrik-eta blog bat :-) Nik nahi nuen esan, helburu konkretu horiekin (testuaren egitura ikastea gero idazlanak egin ahal izateko) pixka bat hankamotz gelditzen dela; izan ere, euskarri eta formatu bi dira. Hala ere, nahiko nuke ikasleek interneten ere irakurriko balute!\nInternetako erabiltzailea aktiboa den horrekin zalantzak ditut. "Atsegin dut" klikatzea, retwitteatzea edo birbidaltzea ez dakit zein neurritan den aktibo izatea. Eta sinets iezadazu, blogetan erantzunak oso urriak dira. Hori bai izango litzatekeela aberasgarri idazten eta irakurtzen dugunentzat.\nIrakasleok birziklatu, alfabetatu teknikoki eta laguntza morala ere behar dugu. Esperimentuak egin litezke, baina egunerokotasunak jan egiten gaitu, eta sarritan aukera handirik ere ez dugu izaten.\nEz dago dudarik internetek mundu berri itzela zabaldu digula, eta hau hasiera baino ez dela. Lehengoak gara eta ahal duguna egiten dugu. Batek daki zenbat gauza ekarriko digun etorkizuneko sareak! Probatzen gabiltza eta askotan sartzen dugu hanka. Hala ere, ohituko gara eta normalizatuko dugu bizitza digital hau.\nMila esker eta hurrengora arte, Aiora\nEskerrik asko, Josu, estekagatik. Eskerrak azpitituluak jartzeko aukera zegoen! Ingeles oso kaskarra daukat. Pena da euskaraz azpititulatuta ez egotea! Bideoan dio (edo horrela ulertu dut behintzat) umeen garuna aldatzen ari dela, ezta? Gure umeei gertatuko zaie hori, baina geuri eta gu baino gazteagoei ez zaigula horrelakorik gertatu, erdiko belaunaldiak garelako, trantsiziokoak. Geroak esango digu, baina, zer gertatuko den! Aiora, arrazoia duzu esaten duzunean irakaskuntza publikoan aukera badagoela etengabe formatzeko. Baina esango nuke arrakala digitala oso sakona dela irakaskuntzan, eta irakasle askok ez dutela euren burua horrelakoetan ikusten. Askok eta askok ez dute ezta korreo elektronikoa ibiltzen ere! Esan behar dizut, ni euskaltegian nabilela lanean, eta ikastaro txiki batzuk egiten badira ere, sarritan gure eskuetan badakigu itzelezko erremintak dauzkagula, baina ez dakigu ondo zertarako erabili. Inprobisatu egin behar dugu, eta esperimentatu. Egunerokotasunak, baina ez digu denbora larregi uzten horrelako gauzetarako. Gainera, askotxotan guk geuk trebatu behar ditugu gure ikasleak arlo tekniko batzuetan! Klase berean hiper-teknologiko bat zein beste pre-teknologiko bat izan ditzakegu, tartean egon litezkeen bariante guztiekin. Uf! Honek ematen du, bai! Hurrengo post baterako laga behar! Ondo segi, eta mila-mila esker\n"Irakasleok birziklatu, alfabetatu teknikoki eta laguntza morala ere behar dugu. Esperimentuak egin litezke, baina egunerokotasunak jan egiten gaitu, eta sarritan aukera handirik ere ez dugu izaten."\nBeste edozein lanbidetan bezala hezkuntzak ere aro berrietara moldatu behar du, eta kasu honetan, teknologia berrietara. Baina ez nago ados, aurreko baieztapenarekin, hezkuntzan diharduzuenok (publikoan behitzat, guraso biak irakasle ditut) beste lanbide askotan baino ikastaro eta trebakuntzarako aukera gehiago dituzue. Hori bai, norbere borondate eta lana ere badago atzean.\nBaina langile batek ez al du beti ikasten egon behar bere lana ahalik eta hobekien egiteko? Garai bateko, bizitza osorako formula matematiko itxiak bukatu dira. :-)\nBeste bat arte! :-)\nDiozunarekin bat egiten dudan arren zure testuan paperezko liburuen onuren defentsa sutsu bat nabaritzen dut, agian Interneteko irakurketaren kaltetan doana. Niretzat ez dira konparagarriak bi irakurketa motak, batez ere bi euskarri ezberdinetan azaleratzen direlako testuak, eta Interneteko irakurketek normalean erabiltzailea aktibo bihurtzen duelako, paperezkoan ez bezala. Ez dut ezta bat egiten Interneteko irakurketa beti azalekoa denaren ideiarekin ere. Zer da sakonagoa, Shakespeareren lan bat paperean irakurri eta tutik ere ez ulertzea edo testua irakurri eta ehunka iritzi eta iradokizun jaso, zein partekatzea sarean? Interneten azaleko zein sakoneko irakurketak egiteko aukera dago, hezi egin behar da erabiltzailea, ohiko paperezko irakurketara hezi behar den bezala. Baina irakasleak prest al daude aro berrirako? Begirune guztiz luzatzen dizut nire gogoeta. ;-)\nJosu sierra dio:


HEADWIND 1415 JAKA\nTernuako emakumeentzako HEADWIND 1415 mendi-ibilian aritzeko jaka beroa eta transpiragarria da, klima hotzean aritzeko aproposa. Bere diseinu eta arintasunari esker, mugikortasun ezinhobea ahalbidetzen du denbora libreko eta mendi-ibilerak, trekking edo izotz-eskalada bezalako jardueretan. Berehala lehortzen da. Kremaileradun 3 patrika ditu.\nTxanodun jaka elastikoa, barnetik txarrantxatua. Beroa eta transpiragarria da. Jostura lauak ditu. Aurrealdean kremaileradun 3 patrika ditu, horietako bat bularraldean. Txanoa eta eskumuturrak azpildura malguz azpilduak eta gerrialdea soka elastikoz estutzekoa.


Gazte Mugimendua izango da Judimendiko jaietako protagonista - Halabedi\njunio 16, 2017 Erredakzioa EnNoticias 0\nEkainaren 24an egingo dute aurten Gazte Eguna, jaietako amaierarekin batera. 11:00etan hasiko da hau, txosnagunean antolatuko duten «hondartzan» eta herri bazkariarekin amaituko da goiza. Arratsaldean, Gazte Olinpiaden ostean, ekitaldia egingo dute, txosnagunean egongo diren kontzertuekin amaitzeko. Egitarauaren berri ematen dago Judimendiko Gazte Asanblada bere twitterrean. Gainera, gogoratu behar da SuMendi Gazte Espazioak urtebete egingo duela; hori dela eta, ekimenetako batzuk ere Gazte Espazioan egingo dituzte.


Haurrentzako 'Pinotxo' musikala asteburuan, Bergaran eta Oñatin - Debagoiena - Goiena.eus\nHaurrentzako 'Pinotxo' musikala asteburuan, Bergaran eta Oñatin\nAitziber Aranburuzabala Juldain 2019-01-17 13:24\n'Pinotxo' antzezlanaren une bat. Argazkia: Glu Glu.\nCarlo Collodik idatzi zuen ipuin klasikoa abiapuntu hartuta, Glu Glu antzerki taldeak bertsio gaurkotua eskainiko du asteburu honetan birritan Debagoienean: etzi, zapatua, Bergarako Seminarixoan, 18:00etan, eta domekan, Oñatiko Santa Ana aretoan, 17:00etan.\n"Hasiera baten, 3 eta 9 urte bitarteko haurrendako sortu dugun lana da, baina eurekin etorriko diren helduei ere keinu asko egiten dizkiegu. Antzerki musikala da, hitzak eta abestiak tartekatzen ditugu ikuskizunean, eta abesten ditugun doinuak oso ezagunak egingo zaizkie etortzen diren helduei", dio Ugaitz Alegria aktoreak.\nOinarrian guztiok ezagutzen dugun istorioa dela gaineratu du Alegriak: "Galder Perezek moldatu duen gidoiko mezu nagusia apur bat birplanteatuta dator, hau da, bullying gaia dakargu Pinotxo bere ikaskideekiko ezberdin sentitzen dela aitzakia hartuta".\nSarrerak lau eurotan eskura daitezke, leihatilaz gainera Bergara.net eta Oñati.eus Udal atarietan ere bai.


Euskal kantangintzearen eta idazleen arteko loturea aztertu dau Gotzon Barandiaranek - bizkaie.biz\nEuskal kantangintzearen eta idazleen arteko loturea aztertu dau Gotzon Barandiaranek\nBizkaie! 2018-10-10 08:54 Kulturea\nSusa argitaletxearen eskutik dator Hitzen ahairea liburua.\nLeire Lopez Ziluaga Susako editorea eta Rafa Rueda musikaria egon dira Gotzon Barandiaranegaz, liburuaren aurkezpenean (argazkia: Bira) | Ikusi handiago | Argazki originala\nOrain dala hamar urte inguru hasi zan aztertzen Gotzon Barandiaran euskal kanta ezagunen eta idazleen artean dagoan lotura estua. Izan be, euskaldun guztien gogoetan sartuta dagozan abesti ezagun ugariren berbak idazleek idatzitakoak dira. Idazleen eta musikarien arteko alkarlan horren inguruko hausnarketak batu ditu Barandiaranek liburu barrian.\nBilbon egindako aurkezpenean zehaztu dauenez, ez da euskal kantagintzearen historia azaltzeko liburua. Halandabe, azken hamarkadetako abesti esanguratsu askoren ezaugarrien eta garapenaren errepasoa topauko dau irakurleak, idazleen eta kantarien arteko hartu-emonetatik abiatuta.\nGogoeta ugari dakarz Hitzen ahairea liburuak. Izan be, alderdi askotatik begiratu deutso Barandiaranek euskal kantagintzeari: Herrigintzan izan dauen funtzinoa, emakumeen presentzia... 1960 eta 1970eko hamarkadetako abesti politikoetatik gaur egunera arte egon diran aldaketek zer pentsaua emon deutsie egileari. Izan be, ez dau iraganean geratu nahi izan, eta gaur egungo egoereari be begiratu deutso, etorkizuneko erronkak ezagutzeko asmoz.\nLehenengo eta oraingo belaunaldien artean dagoan etena konpontzeko deia egin dau Barandiaranek. Bere ustez, euskal kantagintzearen ondarea ondo ezagutu behar leukie belaunaldi gazteek, ondoren, oinarri hori hartuta, bide barriak topetako.\nHitzen ahairea liburuak Andoni Tolosa Morau musikariaren berbaurrea dakar. Ganera, papelezko argitalpenaren osogarri, liburuan aitatzen diran 140 kanten 227 bersino entzungai jarri ditu Barandiaranek interneten. Liburua bera eta abestien bersinoak Susa argitaletxearen webgunean deskargau leitekez (hemen).


La Voz de Navarra, 1935-X-30\nInun den zolda\nAri da ateratzen egun otan Españako bazterretan. Trapala bat ernea, inoiz izan den bizkorkeria erakutsirik, agitz trebatu zen 1934gn urtean ziren zenbeit buruzagiekin, Strauss zitzaion, ijito gisakoa, jendiek ez dakitela nondik sartua. Orduko artan diru jokoa ezen aizu Españan. Gizon onek zakarren aitzakia ezin zilegi. Nai zien buruzagi oieri ziria sartu ea bere gogora biltzen zituen. Jokoa nai zuen azke edo libre beraindiko. Katxarro bat omen zuen oso arakoa, kutxa itxurakoa. Iru aldiz jo eskero bertan, bi beintzat jabearen alde. Gisa ortan bilduko ziren irabaziak mantxunga gaitza zituen arek eta kidekoek. Bañan ortarako bearra zen baimena, buruzagien baia. Okek bañan ezin zuten eman, debekua zela garri, legez eta. Ba ordean gizaki ok ez dira izaten erabeak eta Strauss delako au, are gutiago. Dirua barreiaka asi zen eta purrusta ontara bai sartu ere txipak ausarki. Txipaen ondotik, barboak. Ta gobernuko barbo okek Straussi jokobidea zabaldu zioten.\nTa bapo asi ere jokoa Donostian. Bañan asi ta trenka bereala, ez beitzuen utzi iru orduz bertzerik jokoa. Gizon bat, polizikoa, agertzen da pistola eskuan eta partidua so. Ez omen da yakin zeren aitzakiz. Mihi gaiztoek derasate barbo batek ez ote zuen diru puska bat itz emanik jokoa as-orduk eta ez baitaturik iru ordu pasa ta jokoan. Beti ere so baitaezpadako arek negozioa zien airatua ta asi ziren intziriz gogorki Strauss ta lagunak. Arrezkero ordean bideak zauden gantzak ziraturik eta ordea agertu zen tarrapatan. Aizu Baleares delako ugarteko uri batean jokatzea. Katxarroa ta lagunak artuta, arara jo zuen Straussek. Bai asi ere polliki.\n185.000 ptak. sei-zazpi egunez\nOin diru-biltzaile auta zen Straussen kutxa non eta sei-zazpi egunez baitaratu ahal zituen ogei ta amazazpi milla duro. Aisa eman zezakean yuduak inguruko taldeari. Bañan an ere, ondikotz, makurtu zitzaion zoria. Debekua etorri zitzaion berriz ere, jendiak gogorki asita jokoaren kontra. Bildurra sartu edo zitzaien barboeri norbaitek salatuko zituen. Bañan ordurako bazituzten diru purrustak jaso ta xauturik. Straussek negozioa ikusirik erreka jota, atzera eskatu omen zien dirua, ez beitzuten konpromisua bete. Zerbait altxatu ahal du, gutiz geiena, ordean, or dago trabaturik norbaiten sakelean. Ta beartu zaio Straussi lagun presko oien salatzea.\nBarbo oen artean da Salazar Alonso ministro ospatsu ura, Euskalerriko udaleri inun den laidoa egotxi nai izana. Oroitzen zera, irakurlea, Euskalerriko udalak edo ayuntamentuak gogorki jarri zitzaizkion ura? Orra, oraiko Salazar Alonso ori. Zakurrenak erraten ari zitzaigun bitartean, arek ari zuen saltsa lirdinga ortan. Ontaz landa badire zenbeit radical delako partido orren buruzagiak. Yakiteko ea zenbatekoak diren aren erruak eratua da batzorde bat, aldun edo diputaduena. Onek erran du erru susmo larriak badirela ta epaikari edo juezengana yoateko ariekin. Beti ere partido radical ori oso kinka txarrean gelditua omen dugu ta nekez agertzekoa politikara. Ikusiko Españako pollitika arras bertzea da bertze pollitikakin. Beti ere ez sobera larritu gizon ok berberak agertzen badire.


Ruper Ordorikak kubatar poeta eta musikariekin egingo du bihartik aurrera bira kubatarra (argazkia Ruperordorika.com)\nKubako euskal komunitateak indarberrituta ekin dio ikasturte berriari Karibeko udak ekarri zuen geldiunearen ostean. Aurki hasiko dira hiriburuan euskarazko klaseak --"Kuban bizi diren euskaldunen aspaldiko ametsa"--, eta AthletiKuba zale taldeak bere lehen ekitaldia egin du jada. Horrez gain, Ruper Ordorika kantari oñatiarrak bihar bertan Habanako Malekoian hasiko du kontzertu bira.\nJosemi Arrugaeta/Habana, Kuba. Oporrak eta uda kartsua dela eta ekimenak gutxitu ostean, Kubako euskal komunitatea gutxinaka-gutxinaka bere dinamikara ari da bueltatzen. 'AthletiKuba' kirol-lagunartea izan zen ikasturteari hasiera eman zion lehena, abuztuaren azkeneko ostiralean egin zuen afariarekin. Elkarteko hogei bat kide bildu ziren bertara.\nOhiko giro onean, elkarteak Realeko anai-arrebei ongi etorria emateko aprobetxatu zuen aukera, lehen mailara itzuli direlako. Izan ere, aipatu beharra dago, urruntasuna, zailtasunak eta indarrak batzeko nahia dela eta, Realeko 'menderaezin' batzuk Habanako talde honetako kide eta sortzaile ere direla, eta AthletiKuba taldeko kide izateko 'ahalegin' berezia egiten dutela, euren kolore txuriurdinekin taldea aberastuz, azaldu diote EuskalKultura.com-i.\nOrdorika eta lagunak\nBestalde, Ruper Ordorika kantariak bira egingo du irlaren mendebaldetik, bihar bertan Habanan hasita. Guztira hiru emanaldi egingo ditu oñatiarrak, Bladimir Zamora poeta eta Ray Fernández kantari kubatarra lagun dituela, ¡Qué gran invento! Los amigos izenburupean.\nLehen kontzertua bihar izango da, Habanako Malekoian dagoen Zentro Iberoamerikarrean, 17:00etan. Etzi larunbata, irailaren 25ean, Cardenaseko 'Museo de la Batalla de Ideas'-en (22:00etan) izango da Ordorika eta igandean, irailaren 26ean, azkenik, Santa Clarako El Mejunje aretoan (22:00etan).\nKantaria Habanan den bitartean bere ohorez afaria egingo du AthletiKuba taldeak eta ohorezko bazkidearen karneta emango diote elkartekoek.\nAzkenik, kubatar hiriburuan oso aurreratuak daude jada oinarrizko euskara eta euskal kultura ikastaro bat emateko prestaketak. Ikastaroa urriaren erdialdera jarriko da abian, Kubako euskaldunen aspaldiko amets bat betez.


20 uztaila, 2018 Iritzia, Itzainak 622\nGaixotasun guztiak sendatzen dituen eta bizitza mugagabe luzatzen duen sendagai mitikoari esaten zaio panazea. Alkimistek, Erdi Aroan batez ere, aritu ziren haren bila. Panazea hitzak, hain justu, ekarri dit gogora Sapiens, de animales a dioses liburuan irakurritako hausnarketa, azken hamarkadetako medikuntzaren inguruko aurrerapenak direla eta: «Medikuntza bere arrakastaz mozkor dago». Akaso, horixe izan daiteke homeopatiaren aurkako erasoaren arrazoietako bat.\nPedro Sanchez gobernuburu berriak Zientzia, Berrikuntza eta Unibertsitate saileko ministro Pedro Duque astronauta izendatzean, komunikabide guztiek azpimarratu zuten homeopatiaren aurka egindako gurutzada. Hona hemen Duqueren adierazpen batzuk gaiaren harira: «Homeopatia defendatzea gizakiak Ilargia zapaldu duela ukatzea baino mingarriago zait».\nHorrenbestean, Gabriel Garcia Marquez-en Cien años de soledad eleberria berrirakurriz aurkikuntza hau egin dut: «Alirio Noguera doktorea urte gutxi batzuk lehenago iritsi zen Macondora, zaporegabeko pilulatxo batzuk botikinean eta inor konbentzitu ez zuen mediku baimen batekin. Egiaz, iruzurti bat zen: pilulak azukre findua baino ez ziren, eta Leipzig-eko Unibertsitateko diploma faltsua zen».\nPasarte honek agerian uzten du homeopata faltsuak egon direla eta baita Homeopatia Eskola bat ere, Leipzig-eko Unibertsitatean hain justu duela 200 urte pasatxo. Mediku eta zientzialari haientzat ikergai garrantzitsua izan zen homeopatia. Eskola haren eraginez zabaldu zen medikuntza berria mundu osora. Asko dago eskola haren inguruan idatzia, baina beren manifestuaren 18. tesia esanguratsua iruditu zait: «Sendaketa alopatiaren bidez bakarrik etor daitekeela esatea asmo txarraren edo informazio ezaren ondorioa da. Homeopatiaren helburua gaixotasuna eragin duten arrazoietan eragitea ere bada. Arrazoi ezkutuak ikertzeko grinak bultzatzen du giza adimena itxura batean ezin jakinezkoak diren arrazoietan ikertzen jarraitzera». Eskola horretako Moritz Müller mediku ospetsuaren inguruko adierazpenak dira ondorengoak: «Gizakion mesedetan ikergarri izan zitekeen guztia bereganatzen saiatzen zen eta inoiz ez zion uko egiten helburu horretarako erabilgarria izan zitekeen ezeri».\nGizakia Ilargira joatea baino eginkizun zailagoa iruditzen zait niri giza barrunbeetan barneratzea. Eta jardun horretara bideratuta dagoen edozein bide ukatzea, are gehiago zigortzea, ez zait iruditzen zientzialari baten jarrerarik egokiena, ezta zintzoena ere, are gehiago gizakion ongizateaz hitz egiten ari bagara. Gizakion osasuna ez da konkistatu beharreko lurralde bat, esploratzekoa baizik. Bizitzaren alor guztietan, baita medikuntzan ere, konkistatzaileak baino gehiago, esploratzaileak behar ditugu.\nEz dut ezagutzen Pedro Echeniqueren iritzia homeopatiari buruz, zientzialari ospetsuaren hitz hauek, hala ere, eragin homeopatikoa izan dute niregan: «Zientzia ez da panazea eta oso arriskutsua da, behin betiko erremediotzat hartzea, zientziaren beraren kontra bihur daitekeelako eta bere garapenari kalte egin. Diziplinaren edertasuna eta baliagarritasuna transmititzea da garrantzitsuena».\nEzagutza bide berriak ukatzea zientziaren benetako izaeraren aurkakoa da.\n« GoiBerri 292. zenbakia [pdf]\nArtikulu oso zuzena eta beharrezkoa, milesker Antxiñe!


Osaketa Segurako Udala\nPartzuergo Jabetza sistemak, Erdi Aroan lurraldea ustiatzeko moduan du jatorria. XV. mendea aurretik Aizkorri mendiko larre eta zuhaiztiak behealdeko herritarrek era komunalean erabiltzen zituzten, nahiz eta, jabetzari dagokionez, Koroaren ondasuna izan. Henrike III-ak Fernán Pérez de Ayalari eman zizkion mendi horiek 1401ean, noble honek eskaini zizkion zerbitzuen truke. Fernán Pérez Gipuzkoako Merio Nagusia eta korregidorea zen. Hainbat gertaera eta gero, 1430ean Partzuergoa sortu zen.\nLehenbizi lurren dohaintza egin zen urte berean. Segurako hiribilduak eta bere babespean zeuden Legazpi, Zegama, Zerain eta Idiazabaleko hainbat herritarrek mendi horiek erosi zizkiotenean Fernán Perez de Ayalari 500 florin eta 2 ehun atalen truke.\nAipatu behar da beranduago Legazpi talde horretarik bereizi zela bere udal barrutia osatu zuelako, eta baita ere, horren barruan sartzen ziren Aizkorri mendiaren iparraldeko hainbat lur eremu, ordura arte Partzuergoko kide guztiek partekatzen zituztenak.\nArabako udalerriek alde berean, erosketa horretatik kanpo geratu zirela ikusita, lur eremu hori erabiltzeko zuten eskubidea aldarrikatu zuten.\nAzkenik, 1430eko azaroaren 16an, San Adriango kobazuloan egin zen bileran akordiora iritsi ziren. Bertan, Gipuzkoako eta Arabako Partzuergoa osatzen zuten hitzarmena Segurako hiribilduak (eta bere menpe zeuden Zegama, Zerain eta Idiazabalek),\nAguraineko hiribilduak, Egirazko ermandadeak (gaur egun Asparrena eta Donemiliaga) eta Zalduondok sinatu zuten eta bertan lurraldearen mugak, erabilera eta jabekideen komunitateko kideen jabetza markatu zen.


Euskal Kostaldeko Geoparkeak eta Aranzadik Karsta ikertzeko eta interpretatzeko lankidetzarako hitzarmen-markoa izenpetu dute — Debako udala\nKostaldeko Flyscharen geruzek Geoparkearen antzinako historia kontatzen duten moduan, milioika urtetan zehar, barnealdeko bailara eta haitzuloek oraintsuagoko informazioa gordetzen dute klimaren bilakaera eta egungo paisaiari dagokionez, orain dela milaka urtetakoa. Karstaren mundu misteriotsua da.\nEzagutza esparru hau gutxi aztertu da orain arte, baina berebiziko garrantzia du Geoparkearentzat, Ekain edota Praileaitzen bizi ziren arbasoei buruzko datu interesgarriak eskaintzen dizkigulako. Halaber, Karsta ikertuz kuaternarioan Geoparkean gertatu ziren klima gorabeherak ezagutu ahal izango dira.\nHonegatik guztiagatik, Geoparkeko Karstak geologia eta arkeologia lotzeko aukera ezinhobea eskaintzen digu, baita lurraldearen barnealderako intereseko diskurtso bat osatzeko ere.\nHelburu honekin izenpetu du Geoparkeak lankidetza-hitzarmena Aranzadi Zientzia Elkartearekin eta Arantza Aranburu irakaslearen gidaritzapean ikertzen diharduen lantaldearekin. Hain zuzen, lantalde honek urte batzuk daramatza karstaren eremuan lanean. Besteak beste, talde honek egindako lanen artean dago Praileaitz kobazuloaren karakterizazio geologikoa.\nLankidetza-hitzarmenak beste helburu batzuk ere baditu:\nGeoparkeak 2013an burutu duen inbentarioan jasotzen diren interesgune geologikoen ikerkuntzan sakontzea.\nGeoparkeko lantaldea aholkatu Geopakearen interpretazio programarekin bat datorren diskurtso didaktikoa osatzeko.\nGeoparkearen eremuan bisitagarriak izan daitezkeen haitzuloak identifikatu eta geologia eta arkeologia uztartuko dituen diskurtso interpretatiboa osatzen lagundu.\nHitzaldiak egin Geoparkeko biztanleei egindako lanen berri emateko.\nKarstaren ondarea ezagutzera emateko ikus-entzunezko berria\nDebako Kultur Elkarteak Alberto Gorritiberea zinegileak zuzendutako “Karst” ikus-entzunezkoaren estreinaldia ere egin zen. Euskal Kostaldeko Geoparkeak aurrera daraman dibulgazio-lanaren baitan kokatzen da ikus-entzunezkoa. Geoparkeko biztanleentzat zein lurraldearen barnealdeko bailara ederrak ezagutzera hurbiltzen diren bisitarientzat baliabide didaktiko gisa erabili ahal izango da.\nIkus-entzunezkoak 13 minutuko iraupena du eta Geoparkeko Karstaren unibertsoa landu du Gorritibereak lan honetan, ikus-entzunezko iradokitzailea eginez, Geoparkearen barrualdeko munduaren konplexutasuna erakutsiz. Arantza Aranburu geologoak eta Xavier Peñalver arkeologoak hartu dute parte ikus-entzunezkoan eta www.geoparkea.com webgunean eta http://youtu.be/2_uC62NvSNY helbidean ikusgai dago.\nBideoaren emanaldiaren ostean, Geoparkearen lurrazpiko munduak ezkutatzen duen informazioa zuzenean ezagutzeko aukera izan zen, Geoparkeko haitzuloak ikertzen diharduen lan-taldeko buru den Arantza Aranburu EHUko Irakaslearen eskutik.


Nafarroako Erriberara irteera - Arrasate - Goiena.eus\nNafarroako Erriberara irteera\nMiren Mujika 2014-03-26 16:14\nAbaroa elkarteak irteera bat antolatu du Nafarroako Erriberara apirilaren 11rako. ‘Pacharán la Navarra’ bisitatuko dute eta ardoa eta patxarana dastatzeko aukera izango dute bisitariek, baita doako ogitarteko bat jateko ere.\nXIII. mendeko Santa Maria eliza gotikoan bisita gidatua egingo dute eta ondoren herriko plazako azokara joango dira. Erdigunetik ibilaldi bat ere antolatu dute. Bazkaria Venecia aterpetxeko Azagra jatetxean izango da eta baliteke etxera bidean Lizarran geldiune motz bat egitea.\nIzen-emate eguna apirilaren 3a da, osteguna, 10:30ean. Txartela 30 euro da eta erosteko eguna, aldiz, apirilaren 9a, asteazkena, 11:00etan. Bi autobusez baliatuko dira txangorako eta Arrasateko Zaharren Egoitzan soberan dauden eserlekuak eska daitezke.


Asier Garciak eta David Mourizek beste kolpe bat eman dute Kanada azpiratuta - basqueteam\nEspainiak 41-78 irabazi du Tokioko Paralinpiar Jokoetako multzoen faseko bigarren partidan\nBestalde, Iker Sastrek agur esan dio mahai-teniseko banakako lehiaketari\nAtzo Koreari irabazi bazion azken laurden izugarri batekin, gaur Asier Garcia eta David Mouriz Basque Teameko bekadunen konbinatuak beste pauso bat eman du Tokioko Paralinpiar Jokoetan dominak lortzeko borrokan. Egungo txapeldunorde paralinpiarrek gutxi sufritu dute Kanadako selekzioa mendean hartzeko. Asier Garcia izan da neurketako saskiratzaile nagusietako bat.\nAgurtzane Egiluz Basque Team Fundazioaren bekadunak zorte txarragoa izan du gaurkoan. Espainiak ezin izan du garaipen batekin debutatu Joko hauetan gaur egungo txapeldun paralinpikoaren aurka eta 2008ko Beijingeko Jokoetan ere urrezko domina irabazi zuenaren aurka, Estatu Batuen aurka, hain zuzen ere. Abraham Carrionek zuzentzen dituen jokalariek 34 eta 68 galdu dute estatubatuarren aurka.\nBukatzeko, Iker Sastrek ere ez du jardunaldi emankorra izan. Basque Teameko mahai-teniseko jokalariak gaur jokatu dituen bi partidak galdu ditu, eta banakako txapelketatik at geratu da. Goizean Rafal Czuper poloniarraren aurka galdu du (0-3), eta arratsaldean, partida gogorra eta landua izan arren, Rasul Nazirov errusia nagusitu zaio (2-3). Bilbotarrak neurketa irabazteko hiru pilota izan ditu eskura, baina ez ditu aprobetxatu. “Nire jardunarekin atsekabetuta nago, garaipenen bat lortu nahiko nukeelako, horretarako hainbeste lan egin ostean”, adierazi dio Tokiora joan den Basque Teameko komunikazio taldeari. Orain, abuztuaren 31n hasiko den taldekako txapelketan jarriko du arreta guztia.


"Itzultzailea eta terminologia aurrez aurre" - Azkue Fundazioa- Promoviendo el euskera\nInicio • Casa Del Euskera • Actividades Y Espacios • Actividades • Agenda • “Itzultzailea eta terminologia aurrez aurre”\n“Itzultzailea eta terminologia aurrez aurre”\nMiércoles 28 de Febrero - Jueves 01 de Marzo\n«Itzultzailea eta terminologia aurrez aurre» ikastaroa antolatu du EIZIEk Bilbon, Euskararen Etxean. Otsailaren 28an eta martxoaren 1ean izango da, arratsaldez. Aritz Irurtzun eta Alfontso Mujika izango dira irakasle. Izen-ematea ireki da. Informazio gehiago eta izen ematea.\nIrakasleak: Aritz Irurtzun eta Alfontso Mujika\nIzena emateko epea: 2018ko otsailaren 5etik 15era, biak barne\nLehen saioa: Aritz Irurtzun\nKontzeptuei forma ematen: bide onak, txarrak eta negargarriren bat\nItzulpenean askotan gertatzen da jatorrizko testuko termino edo kontzepturen batek (ala batzuk) euskal ordainik ez izatea, ez testuetan, ez terminologia bankuetan. Honelakoetan euskararen ezaugarri morfosintaktikoak kontuan hartuta nola joka genezakeen ikustea da saio honen helburua. Euskaraz hitz berriak sortzeko ditugun baliabideak aztertuko ditugu hitz eratorpenari (eta honen barruan morfosintaxi eta semantikari) arreta berezia jarriz: hitz-elkarketa, atzizkibide eta aurrizkibidearen aukerak ikusiko ditugu bakoitzaren bertute eta mugak azpimarratuz. Ezagutza teorikoekin adibide praktikoak aztertuko ditugu eta bide batez gramatikaren gaineko ezagutzak eguneroko itzulpen-lanean nola lagun dezakeen ikusiko dugu.\nBigarren saioa: Alfontso Mujika\nItzultzailea terminologiaren amildegiaren ertzean dantzan\nEuskarazko terminologia non eta nork lantzen duen edo ez duen; terminologia “instituzionala” zertan den, eta haren lan-prozedura eta emaitzak; terminologiaren inguruan ditugun “borrokatxoak” eta irtenbideak; joerak norantz doazen; kontsulta-iturriak, ezagunak eta ez hain ezagunak… Horien guztien inguruan arituko gara, eta adibide errealak izango ditugu beti esku artean. Ariketa bat ere egingo dugu: termino-zerrendatxo bat iruzkindu eta bahetuko dugu, ikustearren hari-mutur askori erreparatu behar zaiola terminologia lantzeko.


Aurrekontu prestaketan adostasuna lortu dute - Eskoriatza - Goiena.eus\nAurrekontu prestaketan adostasuna lortu dute\nImanol Beloki Unamuno 2018-12-14 09:02\n2019ko aurrekontu proposamenaren barruan, kiroldegi aurreko jolas-parkea berritzea aurreikusten dute.\n2019ra begirako aurrekontuak abenduaren 18an izango dituzte hizpide osoko bilkuran. Aurreikusten duten inbertsio nagusietako bat da San Pedro auzoan Manuel Muñoz kiroldegi aurrean dagoen 'Partxis' jolas-parkea berritzea.\nEskoriatzako udalbatzako ordezkariek abenduaren 18an izango dituzte hizpide 2019. urtera begirako aurrekontuak. Udal Gobernuak proposamena eskaini zien beste alderdietako kideei, eta horien bueltan lanean izan dira azkenaldian. "Elizateen elkartearekin eta Bildukoekin aurrekontuak babestu ditugu. Pozik gaude, akordio zabalarengatik, eta osatu dugun aurrekontu proposamenarekin", adierazi du Josu Ezkurdiak, Mugikortasun eta Hirigintza batzordeburuak.\nDiru gehiago erabilgarri\nDiru sarrerei dagokienez, Foru Funtsa handitu egingo da datorren urtera begira. 138.000 euro handituko da. Iaz baino %5 gehiago. Inbertsioei dagokienez, berriz, diru kopurua asko handituko dela adierazi du Ezkurdiak: "230.000 euro izatetik 310.000 euro izatera pasako gara, %34 gehiago. Gastu sozialean ere, Gizarte Zerbitzuetan asko handitu dugu diru kopurua: 600.000 eurotik 777.000 euro izatera pasako gara; hau da, %27 gehiago".\nInbertsioen barruan, honako lan hauek egitea aurreikusten dute: San Pedro auzoan Partxis izeneko jolas-parkea goitik behera aldatu nahi dute. Horretarako, 80.000 euroko aurrekontua aurreikusten dute. Horrekin batera, brigadako langileentzat ibilgailu berria erosi nahi dute –74.000 euro–. Eta elizateetan, berriz, 60.000 euro izango dituzte argiteriarendako eta bideen konponketarako, eta kaleko argiteriarako 43.000 euro erabili nahi dituzte.\nEH Bilduren ekarpenak, aurrera\nEH Bilduko Aitor Zubizarreta bozeramaileak adierazi duenaren arabera, akordioa egingo dute alderdi jeltzalearekin eta Elizateen elkartearekin batera, eta, sinatzeko dagoen arren, aurrekontu proposamenean landu denarekin "pozik" agertu dira.\n"Oinarrizko hiru puntu gaineratu nahi izan ditugu aurrekontu proposamenean. Prekarietatearen kontrako akordioa, hau da, Eskoriatzako argazki bat egiteko mahai bat osatzea, eta gaia lantzea. Kale hezitzaileekin batera, nerabeei arreta ezartzeko urratsak egitea. Eta, azkenik, Euskal presoak pairatzen duten dispertsioaren kontrako konpromezua adieraztea, senidei dirulaguntzak berreskuratuz".\nHorrez gain, beste hainbat konpromisorekin bat egiteko eskaera ere egin diete EH Bildukoek Udal Gobernuko kideei: Atxorrotxeko indusketak, Gatz Bidie eta talde zapatistari urtero ematen zaion laguntza bikoiztea, besteak beste.


Teknologia berriak ezinduen zerbitzura - Elhuyar Aldizkaria\nGoiko gorputz-adarretan mugikortasun-arazoak, muskulu-distrofia edota zenbait asaldura neuromuskular --esate baterako garun-perlesia-- dituzten gaixoek, askotan, eskumuturrak eta besoak mugitzeko gaitasuna galdua edo urritua izaten dute; eta, ondorioz, arazoak izaten dituzte gailu batzuk erabiltzeko, adibidez, ordenagailuaren teklatua eta sagua, edo telebistaren agintea. Horrelako pertsonentzat ari dira lanean COMPORTA proiektuan, goiko gorputz-adarretan urritasun larriak dituztenentzat. Horientzat hainbat erabilera izango dituen komunikatzeko gailu mugikor bat moldatzea da helburua.\nHorretarako, PDAk (Personal Digital Assistant), agenda elektroniko gisa ere ezagutzen direnak, hartu ditu abiapuntutzat COMPORTAk.\nHorrelako terminal edo komunikatzeko tresna mugikor edo eramangarrien merkatua izugarri handitzen ari da azken urteotan. Gero eta ezagunagoak egiten zaizkigu. Inor ez da harritzen gaur metroan norbait plastikozko arkatzaz eskuan duen pantailatxoa ukituz ikustean, eta, jende askorentzat, eguneroko lanerako eta bizitzarako ezinbesteko tresna bihurtzen ari dira. Sofistikatuenak sakelako ordenagailuak dira ia, eta mahai gaineko ordenagailuetan gehien erabiltzen diren programen bertsioak dituzte: posta elektronikotik hasi eta testu-editoreraino.\nGainera, duten tamaina eta pisu txikiagatik, erabat eramangarriak eta edozein tokitan erabiltzeko erosoak dira. Horregatik, urritasun neurofisikoak dituzten pertsonentzat oso baliagarriak izan daitezke PDAk. Autonomia pertsonal handiagoa eduki eta bizitza-kalitatea hobetzen lagun diezaiekete, aukera emango bailiekete edonon komunikatzeko, entzun nahi duten musika aukeratzeko, Interneten nabigatzeko edo telebista kontrolatzeko, adibidez.\nBaina beso eta eskuetako minusbaliotasunen bat duten pertsonek arazoak izan ditzakete PDA arrunten ohiko ukimen-pantailak eta -botoiak maneiatzeko. Eta, horretarako, Xmadina enpresak garatu eta merkaturaturiko Etsedi, PCrako aplikazioa, moldatzea da proiektu honen asmoa. Etsedi aplikazioa da, hain zuzen ere, COMPORTA proiektuaren oinarria, PDAk ezinduentzat irisgarri bihurtuko dituena.\nEtsedik teklatu birtual bat sortzen du ordenagailuaren pantailan. Gainerako teklatu birtualen aplikazio komertzialek teklatu estandar osoak sortzen dituzte. Etsedik, aldiz, zortzi tekla birtualetara murrizten du teklatua. Hala, gurpil-aulki elektrikoen kontrol-palankarenak bezalako mugimenduekin aukeratzeko moduko banaketa diseinatu da 8 teklentzat. Hau da, plano batean eta noranzko jakin batean egindako mugimenduez aukera daitezke tekla birtualak. Izan ere, kasu askotan, mugikortasun urritua duten pertsonek trebezia eta zehaztasun handiz maneiatzen dituzte kontrol-palanka horiek.\nEtsedi aplikazioak testuak editatzen ditu Windows ingurunean. Menu batzuen bidez, erabiltzaileak zenbakiak, testua edo karaktere bereziak idatz ditzake. Tekla birtual bakoitzak karaktere-talde bat du. Talde horiek karaktereen konbinaketa-frekuentzien analisi bidez egin dira, sekula gertatzen ez diren konbinazio ugari kontuan hartuta; modu horretan, testua errazago eta azkarrago idazten da.\nHorrez gain, idatzi ahala hitzak iragartzen ditu aplikazioak: erabiltzailea idazten doan heinean, 8 tekla birtualen inguruan dauden beste 16 iragarpen-teklatan, beste hainbeste balizko hitz agertzen dira. Horiei esker, mugimendu erraz batez, zuzenean hitza bera aukera daiteke. Gainera, aplikazioak iragarpenak egiteko duen hiztegia erabiltzaileak berak hobe dezake, hitz berriak sartuz eta bere beharretara egokituz.\nEzinduek arazoak izan ditzakete ordenagailuaren teklatua edo sagua erabiltzeko, edo beren kabuz musika entzuteko.\nCOMPORTAk aplikazio hori moldatu egin du, PDAtarako ere erabilgarri egiteko. Gainera, Etsedik gaztelaniarentzat erabilitako iragarpen-sistema bera euskararentzat ere garatu du. Horrez gainera, aplikazioaren funtzionalitatea handitu nahi dute, posta elektronikoa erabiltzeko, Interneten nabigatzeko eta abarretarako erabilgarria izan dadin.\nBadugu, beraz, gurpil-aulki elektriko bat gidatzeko gai den edonork maneiatzeko moduko agenda elektroniko bat. Baina, pauso bat harago, teklatu birtualaren bidez idatzitako testuari ahotsa jarri dio COMPORTAk. Izan ere, goiko gorputz-adarretako urritasun larriak dituztenek hitz egiteko zailtasunak ere izaten dituzte sarritan. Horretarako, ahots-sintetizadoreak erabili dira, text to speech teknologiaren bidez erabiltzaileak idatzitakoa bozgorailuetatik irten dadin.\nHori Eleka Ingeniaritza Linguistikoaren lana izan da. Teknologia horren aplikazioak egon bazeuden, beste hizkuntzetan. Euskaraz, aldiz, horrelako zerbait egiten den lehenengo aldia izan da.\nBeraz, PDA elebiduna izango da. Gaztelaniaz eta euskaraz egingo du ahots-sintesia, unean uneko ingurune eta beharren arabera erabiltzaileek hizkuntza batean edo bestean mintzatzeko aukera izan dezaten. Eta ahots-tonu desberdinak erabiltzeko aukera ere izango da; hala, erabiltzaileak bere nortasunaren arabera (sexua, adina...) egokien datorkiona hautatu ahal izango du.\nBestalde, eguneroko bizitzan erabiltzen diren beste hainbat aparailu kontrolatzeko ere balio dezake PDAk. Horretarako, PCa bitartekotzat erabiliko lukeen urrutiko kontrol bihurtu nahi dute. Hau da, mahai gaineko ordenagailuan, telebista, musika-ekipoa eta DVDa, adibidez, kontrolatuko dituen software bat egongo da, eta PDAk ordenagailuari bidaliko dizkio aginduak horietako bat erabili nahi denean.\nHorretarako, komunikazio-sistema bat garatu beharko da. PCak eta PDAk hizkuntza bera erabil dezaten, protokolo komun bat definitzea da ideia, eta, trasmisio-bide gisa, Bluetooth bidezko konexioa erabiliko da.\nGurpil-aulkien tuning -a\nCOMPORTA proiektuan egokitutako PDA. Etsedi aplikazioaren testu-editorea ikus daiteke.\nPDA benetan eramangarria izan dadin, gurpil-aulkietan ezartzeko oinarri bat ere diseinatuko da. Beso artikulatu bat izango da, gurpil-aulki modelo gehienetan jartzeko modukoa, eta agenda elektronikoaz gain beste hainbat gailurentzat oinarri gisa balio lezakeena, bide batez.\nGainera, bozgorailuak ere gehituko zaizkio, txikiak, baina ingurune zaratatsuetan (kalean, adibidez) entzuteko adinako potentzia eta kalitatea dutenak. Izan ere, erabiliko diren agenda elektronikoek berez dituzten bozgorailuak ez dira oso ahaltsuak. Horrela, komunikazioaren kalitatea bermatuko da.\nEta hori guztia, zenbatean?\nGaur egun, merkatuan badira ezinduentzat hamaika gailu egokitu. Zoritxarrez, hala ere, ezindu asko horiek gabe bizi dira. Gailu egokitu horiek eskuratzeko oztopo nagusia da oso garestiak izan ohi direla. Hori diote EINek (Estatistikako Institutu Nazionalak) egindako inkestek. Horregatik, COMPORTAn, garrantzitsutzat jo dute azken produktua erosteko moduko preziokoa izatea.\nAukeratutako irtenbidea izan da hardware komertziala eta software egokitua erabiltzea. Kasu gehienetan, hardwarea espezializatua izaten da, edo propio sortua. Kasu honetan, ordea, serie handietan ekoizten diren gailu komertzial bat erabiltzen da abiapuntutzat, eta, modu horretan, kostuak asko murrizten dira. Komunikatzeko gailu mugikorren artean PDAk aukeratzeko garaian ere, kontuan hartu zen faktore ekonomikoa, eta bere gisakoen artean merkeenak hauek dira.\nCOMPORTA ezinduak gizartean gehiago integratzeko pauso bat izan daiteke. Besteen parekoago izateko, bizitza errazteko, eta ongizatea hobetzeko. Eta, ogia erosita etxera iritsitakoan, nekaturik agian, telebista piztu eta, agintea eskuan, kanala gora kanala behera...\nCOMPORTA proiektuaren partaideak\nXmadina Teknologia Moldagarria, S.L.: Koordinazioa eta Etsedi aplikazioa.\nEleka Ingeniaritza linguistikoa, S.L.: Ahots-sintesia.\nRobotiker: Osagai guztien integrazioa eta koordinazioa.\nMinos 97: Gurpil-aulkirako oinarriaren diseinua eta muntaketa.\nBidaideak, urritasunak dituzten pertsonen elkartea: Probak. Erabiltzaile potentzialak.\nInformazioaren gizarte irisgarria\nInformazioaren eta komunikazioaren teknologiak munduko milaka pertsonaren bizimodua aldatzen ari dira. Lan mundua aldatu dute, merkataritza, aisialdia, baita harreman pertsonalen mundua ere. Baina kontuan hartu behar da informazioaren gizartea aho biko arma izan daitekeela. Harremanetarako modu berri bat izan daiteke, gizartean parte hartzen lagun dezake; baina kontrakoa ere gerta liteke: gizarteratzeko hesi edo oztopo eta bazterkeria-iturri izan daiteke teknologia horiek eskuragarri ez dituenarentzat.\nTeknologia horiek eskuragarri izatea bereziki garrantzitsua izan daiteke urritasunak dituzten pertsonentzat. Kolektibo horrentzat IKTak gizartean parte hartzeko oinarrizko tresnak izan daitezke: lan-merkatura eta hezkuntzara iristeko aukera berriak, bizitza sozialean aktiboki parte hartzeko beste modu bat... Azken finean, autonomia pertsonala eta bizi-kalitatea hobetzeko oso baliagarri izan daitezke teknologia berriak.\nXabier Madina, Xmadina enpresako zuzendaria\nXabier Madinak ongi ezagutzen ditu minusbaliotasun fisiko bat edukitzeak dakartzan ondorioak. Eta hori da bere tresnarik onena, ezinduen eguneroko beharrei konponbide eraginkorrak eskaintzeko.\nEtsedi aplikazioa eta haren iragarpen-sistema dira, seguru asko, COMPORTAren gakoa.\nIragarpenak azkartasuna ematen dio sistemari. Pentsa ezazu hau kalera ateratzeko dela. Imajina ezazu ezin duzula hitz egin, eta okindegira sartu zarela ogia erostera. Sistemak ahal den azkarren eta eraginkorrena izan behar du, bestela ez dizute kasurik egiten. Orain arte dauden komunikatzeko gailu espezifikoen aldean, askoz azkarragoa da hau.\nKomunikatzeko gailu espezifikoak?\nTeklatu moduko bat dira, handiak, eta oso garestiak. Gainera, horretarako bakarrik balio dute, ez dute beste funtziorik.\nOrdenagailuko beste aplikazio batzuk kontrolatzeko ere balioko du COMPORTAk.\nIdeia urrutiko kontrol gisa funtzionatzea da. Nire etxeko DVDaren mandoak 42 botoi ditu. Guretzat ia ezinezkoa izan daiteke hori maneiatzea.\nErabiltzaileekin probak egin dituzue. Gustura gelditu ziren?\nBai, Bidaide elkarteko batzuei eman genien probatzeko. Oso gustura gelditu ziren. Izan zen, behatzarekin ezin, baina sudurrarekin primeran maneiatzen zuenik ere. Zenbat balio duen galdezka ere hasi ziren... Gainera, hobekuntza batzuk egiteko ere balio izan digute proba horiek.\nMerkatura noiz irtengo den...\nZaila da esatea, oraindik falta da lana, eta denboratxo bat beharko dugu. Baina azkar ibili beharko dugu, jendea zain dago eta.


Salaketa Gizarte Segurantzaren aurrean. Argazkia: Aiaraldea.eus\nGaur, hilak 17, beste langile baten erailketaren berri eman du ASVIAMIE elkarteak. Amurrioko (Araba) Tubos Reunidosen egiten zuen lan 66 urteko behargin ohiak. Enpresa horretan amiantoak erail duen laugarren langilea da gaurkoa, gutxienez.\nAmiantoak eragindako heriotzen jatorria "hamarkadatan langileek sufritu behar izan dituzten lan baldintza arriskutsu eta osasungaitzetan dago", asbestoak kaltetutakoen babeserako elkarteko kideen hitzetan. Horretaz gain, hainbat gako ere jarri dituzte auzitan; besteak beste, asbestoaren gaineko ezjakintasuna, edota "lan higiene eta segurtasun neurrien falta".\nEz erantzukizunik, ez laguntzarik\nASVIAMIEk beste behin salatu du enpresek ez dutela auzi honetan duten erantzukizuna onartzen, eta "administrazioaren laguntza" dutela horretan, gainera. "Administrazioak enpresariak errugabetzen ditu, eta Gizarte Segurantzak, lan gaixotasunengatiko laguntza ekonomikoak ukatu egiten dizkie langileei".\nElkarteko kideek sarri salatu dutenez, "prekarietatearen eta legearen urraketaren erantzuleek izen-abizenak dituzte. Enpresari horiei bost axola zaie zein baldintzatan egiten duten langileek lan. Ahalik eta merkeen ekoiztea da helburua, azkar aberasteko".\nAste honetan bertan, hilaren 15ean, amiantoak kaltetutako laudioar baten egoera jakinarazi eta gaitzetsi du Aiaraldeko ASVIAMIEk. Izan ere, Gizarte Segurantzak dirulaguntza ukatu dio mesotelioma garatu duen behargin bati. Hala, elkarteko kideek salaketa jarri dute Arabako Fiskaltzaren aurrean, Aiaraldea atariak argitara eman duenez. Arabako Gizarte Segurantzako zuzendaritza salatu dute, prebarikazioagatik.


Folk Lorea jaialdi barria antolatu dau Bilboko Udalak Santutxun - bizkaie.biz\nBizkaie! 2018-06-12 12:20 Kulturea\nErraldoiak eta gaiteroak izango dira protagonista, hilaren 15etik 17ra.\nEuskal folklore herrikoian oinarritutako jaialdi barri baten, Folk Lorea izenekoaren, lehenengo edizinoa egingo dabe asteburuan Bilboko Santutxu auzoan. Hiru egunez, barikutik domekara, Bizkaiko eta Nafarroako bost erraldoi konparsak eta beste bost gaitero eta dultzainero taldek parte hartuko dabe. Bilboko Udala da antolatzailea, auzoko Gaztedi taldearen laguntzinoagaz, eta Mairuek erraldoi konparsearen 25. urteurrena gogoratuko dabe.\nFolk Lorea jaialdiaren helburua folklore tradizionala bultzatzen segitzea eta ikus-entzuleei ikuskizun parebakoa eskaintzea da, antolatzaileen arabera. Programazinoa barikuan zabalduko dabe, arratsaldeko 18:30ean: Kalejirea eta Dantzakide taldearen erromeria egingo ditue Karmelo plazan.\nZapatuan, ostera, erraldoiak izango dira protagonistak. Bilboko lehenengo erraldoien konparsea izandako Mairuek gogoan hartuta, Erandio, Barakaldo, Bermeo, Bilbo eta Iruñetik etorritako taldeak kalerik kale ibiliko dira eguerdian.\nErraldoien kalejirea girotzeko, bost musika talde konbidau ditue: Tolosako Dultzaineroak, Ezpelur Gaiteroak, Amurrioko Gaiteroak, Bilboko Gaiteroak eta Gaztediko Gaiteroak. Egitaraua biribiltzeko, domekan, hilaren 17an, euskal jantzak aurkeztuko ditu Gaztedik Karmelo plazan, 13:00ean.\nMairuek konparsako erraldoiak Kukubiltxo taldeak egindako figurak dira eta pertsonaia herrikoiak agertzen ditue: Aittitte Matsorri (Begoñako baserritarra), Areatzako Jostune (Areatzan alkartzen ziran jostunen irudia), Kargerue (itsasadarreko moiletako kargatzailea) eta Angulerue (angulak itsasadarrean bilatzen zituana). Horreek erraldoiak Gaztedi taldearen esku itxi zituen igaz, eta Folk Lorea jaialdian beste leku batzuetako erraldoiakaz batera aterako ditue.\nJaialdiaren egitaraua zabaltzeko bideoa hemen ikusi.


Preso politikoen nazioarteko egunean mobilizazioa egingo da Bilbon, 'Askatasuna!' lelopean - leihoa.info\nSortuk antolatua, bihar Bilbon, 12:00etan hasita, Askatasuna lelopeko mobilizazioa burutuko da, Jesusen Bihotzetik abiatuta.\n“Aldarri bikoitz baina elkar josiak direnak hartuko dituzte Bizkaiko hiriburuko kaleak, Euskal Herriak bere etorkizuna demokrazian, bakean eta askatasunean eraiki behar duela batetik. Bestetik berriz, euskal preso, iheslari eta deportatu politiko guztiak etxean behar ditugula”, dio Sortuk.\nEzker abertzalearen antolakundeak dioenez, “testuinguru horretan garrantzi berezia izaten jarraitzen dute adostasun zabal eta mobilizazio desberdinak”.\nSortuk azaldutakoaren arabera, “aurrean dugun erronkak ere bizitzen ari garen osasun larrialdia aintzat hartzea eskatzen digu, orain arte bezala neurriak zorroztu eta elkar zainduz. Jakitun gara hainbat hiri eta herri (Bilbo, kasu) eremu gorrian sartuak direla eta hauetan ardura eta erantzukizunerako deia luzatu nahiko genuke”. Beraz, mobilizazioan pandemiaz babesteko neurriak hartuko dira.\nEPPK-k oharra kaleratu du Preso Politikoen Nazioarteko Egunaren bezperan. Frantziak eta Espainiak 2018tik egindako urratsak «kontuan hartu» arren, gehiago eskatu ditu: «Gaur ikusten duguna ere ez da, inondik inora, nahi genukeen mapa».\n2017an hartu zuen EPPK Euskal Preso Politikoen Kolektiboak «kaleratze bidea espetxe legediaren baitan egiteko prestutasuna», eta horretan jarraituko dute aurrerantzean ere, oharrean jakinarazi dutenez: «Etengabean jarraitzen dugu ahalegin horretan, eta euskal preso politiko guztiak kaleratu arte jarraitzeko erabakia berresten dugu». Salatu dute, ordea, bidea ez dela izaten ari «traba eta zailtasunik» gabea: «Salbuespeneko epaitegiek ezarritako zigorrek mendeku izaera hartzen dute guregan, eta horren ondorio dira aspalditik kalean eta aske behar luketen kideen egoerak». Horien artean legea «bihurrituta» jarritako espetxe zigor luzeak aipatu dituzte, baina baita tortura testigantzen ondorioz ezarritako kondenak ere: «Estatu espainiarreko espetxeetan gaudenon artean ehundik gora kidek, %57k zehazki, torturak salatu zituzten atxiloketa ondoren, eta torturapean erauzitako deklarazioak baliatu zituzten zigorrak ezartzeko». Presoek haien «ekinbidean» eragindakoa «onartzen» duten gisan, presoei haiei eragindako «minaren errekonozimendua» ere galdegin du EPPK-k, «torturatu gaituztela onartuz, zuzenbidearekin zer ikusirik ez duten epaiketen errealitatea onartuz, espetxealdiak luzatzeko lege bihurritzeak, berrogei urtera arteko edo bizi osorako zigorrak, kartzela aldiak luzatu eta zigorra gogortzeko legediak espresuki prestatu izana eta abar onartuz».\nSorturen Rufi Etxebarriari eta Oihane Garmendiari egindako elkarrizketaren irudi bat I Argazkia: Sortu\nJoan den asteazkenean Rufi Etxeberriak eta Oihana Garmendiak nabarmendu bezala, halaber, EPPK-k azpimarratu du presoen kolektiboko anitzek baimenekin, hirugarren graduan ala baldintzapean aske behar luketela: «%90ak betea dugu zigorraren laurdena, eta irteera baimenak legozkiguke; %70 kidek betea dugu zigorraren erdia, eta hirugarren gradua legokiguke; %30 kidek beteak ditugu zigorraren hiru laurdenak, eta baldintzapeko askatasuna dagokigu». Eritasun larriak eta zigor luzeak dituzten presoen egoera ere salatu dute, eta nabarmendu dute presoentzat ez ezik «Euskal Herriarentzat» ere «beharrezkoa» dela «espetxeak hustea eta iheslari eta deportatuak etxeratzea»: «Aspaldi honetan Euskal Herrian bizi den egoera berriak ezin du onetsi arrazoi politikoengatik inor espetxean, ihesean edo deportazioan egotea. Onartezina da etorkizunari begira, eta aspektu horiek konpontzea beharrizan bat da demokrazia eraikiko bada».\nSortuk biharko mobilizazioaren harira zabaldutako bideoa\n“Presoen askatasunaren bidean, lorpenak eta erronkak” izeneko elkarrizketa


Bisitak 1085, kokapena 37\nNafarroarekin muga egiten duen Lapurdiko udalerri honen lehen aipamenak XIII. mendekoak dira. Erdi Aroan Nafarroak Santiago-bideko erromesentzat sortutako bastida zen, bertakoak Baztango jaunaren menpe zeudelarik. Herriaren kokagunea dela eta kontrabando-gune izan da historian zehar. Udalerri honen ekonomi jarduera nagusiak abeltzaintza eta nekazaritza badira ere, azken urte hauetan turismoa asko garatu da. Bertan aurkituko dugun elizaren zatirik zaharrena XIV. mendekoa da.\nHerrian ibilgailuak utzi ostean, elizaren aurrean ekialderantz ateratzen den bidea jarraitu dugu eta Gurutze-bidean GR-10aren bide-seinaleei heldu diegu segidan. Hasieran asfaltatuta dagoen eta ondoren pista bihurtzen den igoerabidetik ordubete baino gutxiago behar izan dugu zuhaizti batean babesturik dagoen ermitara heltzeko. Hiru gurutze erraldoi eta hilarri mordoa inguruan.\nGR-10aren bide-seinaleak jarraituz Errebi mendia inguratu dugu Artzaingo lepora helduz. Puntu honetan bide balizatua utzi eta mendiaren gandorretik Soporroko tontorrera iritsi gara. Abiapuntura itzultzeko, Artzaingo lepora jaitsi eta aurrez aurre ikusi dugun aldapari aurre egin diogu Errebiko tontorra zapaldu arte. Tontorretik beherantz malda pikoan egin dugu kaperaren ondora iristeko. hemendik abiapuntura etorritako bidetik bete dugu.\nTrès joli itinéraire au milieu du pays basque et des pottioks, vaches et brebis\nKaixo, zure lagunak ibilbide interesgarri hau topatu du Errebi eta Soporro https://eu.wikiloc.com/ibilbide-senderismo/errebi-eta-soporro-16256793 Ondo izan, Wikiloc - Munduko GPS ibilbide eta interesguneak


ADARRAREN PUNTAN: LOTSAREN HARRESI BERRIAK\nLOTSAREN HARRESI BERRIAK\nZiajordaniako harresian hartutako irudia\nBerlingo harresia lurrera bota zuten eta bazirudien mundu osoan sasoi itxaropentsua hasten zela. Hormaren bestaldean zegoenak aspaldi utzia zion ereduzko izateari. Gizarte zuzenago eta berdinago baten ametsa amesgaizto bihurtua zen egiazko sozialismoaren herrialde horietan. Utopia bezala hasi zenak itota zirudien, burokrata eta gupida gabeko diktadore zaharren eskuetan.\nErrumaniara joateko aukera izan nuen 1985. urtean. Garai hartan nik banuen susmoa komunismoaren ideala oraindik urruti zegoela ekialdeko herrialdeetan, baina han aurkitu nuenak nire aurreikuspenik ezkorrenak gainditu zituen.\nGizarte erabat beldurtua aurkitu nuen. Ceaucescu tiranoaren irudiek leku guztietatik begiratzen zintuzten, Orwellen 1984liburuan iragartzen zen lez. Kazetarientzako bidaia zen nirea eta ustez, sozialismoaren lorpenak ezagutzeko eta zabaltzeko ideiarekin antolaturik. Hala ere, ezin zuten estali nonahi nabaria zen ustelkeria. Bai turismo-gidaria, bai hoteletako langileak, bai edozein dendari, denak, saiatzen ziren gurekin azpijokoan ibiltzen, inguruak beldurrez miatzen zituzten bitartean, poliziaren bat agertzen ote zen. Telebistako albistegi guztiak Ceaucescuren eta haren emaztearen irudiak emanez hasten ziren, beti jendetzaren txaloen artean, hizlariak sozialismoaren lorpenak goraipatzen zituen artean. Egia da, ez zegoen langabeziarik, eta bai hezkuntza, bai osasuna guztiontzat bermaturik zeuden. Baina bidaia hori egin genuen guztiok lasaitu ederra sentitu genuen bueltako hegazkina hartu ostean. Bosthilabete, lau aste eta hiru egun izeneko pelikulan era ezin hobean islaturik dago Errumaniako garai hartako giroa.\nEzin ukatu. Mundu mailako gizarte zuzenago bat osatzeko izan den saiakerarik indartsuenak porrot egin zuen, alde batetik “gerra hotza” galdu zutelako, eta beste aldetik, sistemak berak ustelkeriaren orokortzea erraztu zuelako. Baina hogeita bost urte pasa eta gero adreilurik gabeko hormak ugaritu dira.\nIntermon Oxfam erakundeak martxoan argitara eman zuen txostenaren arabera munduko aberastasunaren ia erdia (81 bilioi euro) biztanleriaren % 1en esku dago. Hots, aberastasunaren % 46 gutxiengo baten esku dago. Txosten honen arabera, horrek gaindiezina izan daitekeen desberdintasun maila dakar, eta aberatsen eta behartsuen arteko aldea itzulezin bilaka daiteke. Erakundearen kalkuluen arabera, 13,6 bilioi euro daude erregistratu gabe zerga-ordainketa txikia duten herrialdeetan; hortaz, ondasunaren kontzentrazioa handiagoa da. Datu horiek islatzen dutenez, 210 lagun sartu ziren mila milioi dolar baino gehiago dituztenen klubera. Bertan, 1.426 kide daude, eta, guztira, ia 4 bilioi euroko ondasuna biltzen dute. Horra hor murru erraldoia.\nEta ez da bakarra, jakina. Urrutira joan gabe hor ditugu gure elkarbizitzan finkatu diren horma ikusezinak: langabetuak eta langileak, lan finkoa dutenak eta ezegonkorra dutenak, jaioterrian bizitzeko ahalmena dutenak eta atzerrira joan beharra dutenak.\nBerriki jasotzen ari diren beste horma batzuk ez dira batere ikusezinak, bada. Hor dugu Ceutako hesia, Estatu Batuetako hegoaldeko mugan eraiki duten horma: 3.360 kilometrokoa, edota Israelek Zisjordanian eraiki duena, Berlingoa baino askoz altuagoa eta luzeagoa. Aberastasunaren eta miseriaren arteko harresia lurrera botatzea: hori bai erronka.\nEgilea: nineuk ordua: 02:30\nEtiketak: adarraren puntan, Berlingo harresia, euskarazko zutabeak, lotsaren harresiak, Roberto Moso, Ziajordania


Osasunaren Lasterketa – Osasunaren Lasterketa\nLORTUTAKO DIRU GUZTIA HURRENGO ELKARTEEI EMANGO ZAIE\nIbilbidea 10 kilometrokoa izango da; Derion hasi eta Zamudion amaituko da. Korrika, bizikletaz edo oinez egin daiteke. Izena ematen duten haur guztiek Bizkaiko haur-parke handienerako sarrera bana. Izena ematean hala eskatzen dutenek, egun horretan Euskotrenen ibiltzeko txartel bat jasoko dute, ekitaldiko garraiobide ofiziala baita.\n10:00etan emango zaio hasiera ekitaldiari Derion:\n• 11:00: Txirrindularien irteera (kaskoa nahitaez erabili behar da).\n11:30ean hasiko dira familia guztientzako lasterketa ondoko jarduerak Zamudion:\n• Izen-emate fisikoa: papereko inprimaki bat bete behar da eta BBVAko kontuan kuota ordaindu izanaren bankuko ziurtagiria aurkeztu behar da. Ordainketa kontu honetan egin behar da:\nUmeak (14 uterarte): 3€\n• Ekitaldiaren data: 2020ko apirilaren 26an, igandea\n• Ibilbidea: 10 km Txorierriko Mankomunitatean (Deriotik atera eta Zamudion amaitu)\n• Ekitaldiaren hasiera: 10:00 (Derio)\n• Jai handiko jarduera antolatuak: 11:30 (Zamudio)


Frantziak etorkinen eskubideak urratzen dituela salatu dute | Gizartea | Berria\nDiakite, Cimade eta Etorkinekin elkarteen prentsaurrekoa, Baionan. BERRIA Tamaina handiagoan ikusi\nDuela bi aste, bost lagun errefusatu behar izan zituen Baionako Pausa harrera guneak, bertako 120 tokiak hartuak zirelako. Ipar Euskal Herriaren eta Hego Euskal Herriaren arteko mugako pasabideen itxierak eta kontrolen emendatzeak, gainera, migratzeko bide berriak irekitzea eragin du, kideen ustez. Krisi sanitarioarekin batera, Kanarietara heltzen hasi ziren etorkinak. Lucie Bortairu Diakite elkarteko lehendakariak eman du egoera horren berri, eta, azken asteotan Baionan gertatutakoari begira, kezka erakutsi du. «Azken hiru asteotan Kanarietatik errefuxiatu anitz heldu dira Baionara. Hegazkinez igorri dituztela diote, urririk, Kanarietatik Madrilera zuzenean. Ez dakigu nork antolatzen dituen bidaia horiek, baina instituzioek laguntzen dituztela pentsa daiteke». Ondorioz, Pausa aterpetxeak ondoko egun eta asteetan gainezka egin dezakeela uste dute elkarteetako kideek.\nEgoera horren aitzinean, heldu den larunbatean Baionan egitekoa den manifestaziora parte hartzeko deia egin dute. Askatasun murrizketen kontrako manifestazioa izango da, hainbat alderdi eta sindikatuk deituta. Cimade, Etorkinekin eta Diakite elkarteek ere parte hartuko dute, «errefuxiatuek pairatu behar dituzten egoerak salatzeko».


Hitzordu bakarra Ados Teatroa taldearen ‘Dublindarrak’ antzezlana ikusteko | El Diario Vasco\nCulturasHitzordu bakarra Ados Teatroa taldearen ‘Dublindarrak’ antzezlana ikusteko\nHitzordu bakarra Ados Teatroa taldearen ‘Dublindarrak’ antzezlana ikusteko\nAntzezleak eta Garbi Losada zuzendaria.\nLarunbat honetan taularatuko dute Donostiako Victoria Eugenia antzokian\nJueves, 15 febrero 2018, 13:29\nAntzerkirako eta zinemarako egokitzapenak, komiki bat... James Joyce (Dublin, 1882-Zurich, 1941) idazle irlandarrak 1914 urtean argitaratu zuen 'Dubliners' liburuan bildu zituen 15 ipuinek askorako eman dute azken mendean, behin eta berriro itzuli baitira sortzaileak Joyceren iturrietara. Azken hurbilketetako bat Jose Antonio Vitoriak eta Garbi Losadak egin dute, Ados Teatro talde gipuzkoarrak oholtzara eraman dezan egokitu baitituzte Joyceren hitzak.\n'Dublindarrak' urtarrilaren amaieran estreinatu zen Bilboko Arriaga antzokian, geroztik Hondarribian ikusi ahal izan da, eta asteburu honetan hitzordu bakarra du Donostian egokitzapenaren euskarazko bertsioak: larunbatean, otsailak 17, Victoria Eugenia antzokian, 20:00etan. Salgai daude 8 eta 20 euro bitarteko sarrerak.\nGarbi Losadaren zuzendaritzapean, Asier Hormaza, Iñake Irastorza, Klara Mendizabal, Asier Sota, Naiara Arnedo, Aitor Beltran, Isidoro Fernandez eta Lierni Fresnedo bilduko dira agertokian Joyceren jatorrizko lanaren moldaketa librea antzezteko.\n"Xumea bezain sakona den bizitzaren iragankortasunari, gaztetako maitasun galduari eta nostalgiak eta engainuak usteldutako bizitzei buruzko kontakizun zirraragarria taula gainean ikusteko aukera bikaina da", nabarmendu zuten aurkezpenean.\nArgumentuari dagokionez, jatorrizko kontaketa Dublinen kokatzen da, 1904ko Errege egunean, Morlan andereñoek euren etxean eskaintzen duten afarian. Kontakizuna sinplea da itxuraz: adin eta sexu desberdineko maila ertain-altuko pertsonaia batzuk, epel-epel etxe barruan kalean elurra ari duen bitartean, festa eta musika giroan.\nSakonean, baina, Irlandak garai hartan bizi zuen paralisi moral eta espirituala dauka mintzagai. "Helburua nire herrialdeko istoriaren moraltasunaren atal bat idaztea zen eta horretarako Dublin aukeratu nuen, paralisiaren zentroa iruditzen zitzaidalako", azaldu zuen idazleak berak. Testuan azaltzen den mundua hiltzear dago, baina ez da oraindik argi ikusten zein izango den mundu zahar hori ordezkatuko duen berria. Irlanda inflexio-puntuan zegoen orduan, bidegurutze moduko batean, eta zenbait pertsonaia ere horrela daude. Ikuspegi horretatik, herrialde eta data jakin batzuetatik harago doa Joyceren ekarpena, eta horrexegatik itzultzen dira horrenbestetan sortzaileak iragan mendeko hasieran sortutako testura.\nFlorence+The Machine, BBK Live jaialdiaren azken kartelburua Frank Peter Zimmermann: «Este Stradivarius se ha convertido en mi propia voz, ya no podría tocar con otro violín»


The AI Rush by Jean-Baptiste Dumont 2856770 views\nAI and Machine Learning Demystified... by Carol Smith 4248640 views\n10 facts about jobs in the future by Pew Research Cent... 1264090 views\nHarry Surden - Artificial Intellige... by Harry Surden 982737 views\nInside Google's Numbers in 2017 by Rand Fishkin 1555633 views\nPinot: Realtime Distributed OLAP da... by Kishore Gopalakri... 784527 views\nAurkezpen honetan itzal - anzterkiaren sorrera, ezaugarriak eta zenbait eredu aztertzen dira.\nDanny Intriago Lucas\n1. Itzal - antzerkia\n2. SARRERA Itzal - antzerkia\n3. Aurkezpen honetan itzal - antzerkia aztertuko dugu. Begiratu beheko irudiari: SARRERA\n4. Itzal - antzerkia Asiako hegoekialdean, Indonesia, Malasia, Tailandia eta Camboyan sortu zenaren dokumentuak dauden arren, badirudi jatorria Indostanen dagoela. Txinan VII. mendean, Tang dinastiaren garaian (618 - 907), itzal - antzerki konpainien albisteak daude. SARRERA\n5. Itzal - antzerkia ZER DA ITZAL - ANTZERKIA ?\n6. Itzal - antzerkiaren jatorria ikusizko efektu bat da. Eskuak edo beste elementu batzuk argia eta pantaila argi baten aurrean jartzerakoan hauek sortzen dituzten itzalek irudiak eragiten dituzte. ZER DA ITZAL - ANTZERKIA ?\n7. Itzal hauek egonkorrak edo mugikorrak izan daitezke. Itzal - antzerkia txotxongiloen bidezko antzerkigintza antzinetakoa da. ZER DA ITZAL - ANTZERKIA ?\n8. ZER DA ITZAL - ANTZERKIA ? Eskuak edo beste elementuren bat argia eta pantaila argi baten aurrean mugitzerakoan akzioa adierazten duten ekintzak sor ditzakegu.\n9. Itzal - antzerkia EZAUGARRIAK\n10. Itzal - antzerkia txinatar itzalak bezala ere ezagutua da. Umeen jokoetan oinarria duten txinatar itzalek txotxongiloen antzerki mota askoren jatorria da. EZAUGARRIAK\n11. Itzal - antzerkian erabiltzen diren figurak makiltxoz mugitutako txotxongiloen antzerakoak dira. Erabiltzen diren figurak lauak edo artikulatuak izan daitezke. Makiltxoen bitartez figurak edo hauen atalak mugitzen dira. EZAUGARRIAK\n12. EZAUGARRIAK Erabiltzen diren figurak opakuak edo zeharrargiak izan daitezke. Horren arabera irudian ere koloreak ager daitezke.\n13. EZAUGARRIAK Figurak mugitzen dituena oihal argi baten atzean kokatzen da, ikusleengandik ezkutatuta. Oihalean figurak kokatu eta argi bati esker itzalak eragiten dira.\n15. Itzal - antzerkia EREDUAK eta ADIBIDEAK\n16. EREDUAK eta ADIBIDEAK\n17. EREDUAK eta ADIBIDEAK\n18. EREDUAK eta ADIBIDEAK\n19. EREDUAK eta ADIBIDEAK\n20. EREDUAK eta ADIBIDEAK\n21. EREDUAK eta ADIBIDEAK\n22. EREDUAK eta ADIBIDEAK\n23. EREDUAK eta ADIBIDEAK\n24. EREDUAK eta ADIBIDEAK\n25. EREDUAK eta ADIBIDEAK\n26. EREDUAK eta ADIBIDEAK


Itzalpekoak, lehen lerrora\nHistoria, hizki larriz, irabazleek idazten dute: haientzat dira epikak, haientzat laudorioak, eta haienak dira historia liburukoteetako orriak. Haiek dira erreferentzia. Irabazle eta galtzaile izendatzen diren hein berean izenda daitezke boteretsu eta botere gabeko gisa. Eta botererik izan ez duten horiez ezer gutxi ezagutzen da; haiei buruz idatzi den gutxi hori irabazleek idatzi dute. Andreena izan da itzalpera zokoratutako kolektiboetako bat, eta sarea bihurtu da haien ekarpenak zabaltzeko eta ikusarazteko bideetako bat, askotan andreek hartuta lan hori euren gain.\n«Justizia kontu bat da, historia berridazteko den bezala, lehen planora ekartzea bigarren planoan gelditu diren eta modu aktiboan ekarpenak egin dituzten emakumeak», azaldu du Marta Macho Stadlerrek. EHUko Zientzia eta Teknologia Fakultatean irakaslea eta ikerlaria da Macho, besteak beste; baita Mujeres con Ciencia blogaren editorea ere. EHUren Kultura Zientifikoko Katedraren webguneetako bat da blog hori: egunero, hainbat emakumeri buruzko artikuluak argitaratzen ditu Machok, eta, gero, Twitter eta Facebook bidez zabaltzen ditu, @mujerconciencia kontuaren bidez.\n«Emakumeen arazo handiena haien aurkako diskriminazioa da edozein lan arlotan: beharbada, eremu zientifikoan beste faktore batzuek ere eragiten dute; esaterako, erreferente faltak». Horixe da, hain zuzen, 2014an bloga abiatzeko izan zuten arrazoi nagusia: Juan Ignacio Perez Kultura Zientifikoko Katedraren koordinatzaileak galdegin zion ea egingarria iruditzen zitzaion.\nMaiatzean lau urte egingo ditu emakume zientzialariak lehen lerrora eramaten, hutsuneek egiten duten kalteaz ohartuta. Izan ere, ohartarazi duenez, emakume «gutxi» daude karrera zientifiko eta teknologikoetan: «Ez badaukazu erreferenterik erakutsiko dizunik zientzia eta teknologia zure kolektiboari ere badagozkiela, pentsa dezakezu —neska gazte askok pentsatzen duten bezala— eremu horiek ez dagozkizula». Horregatik, euren lanetan aitzindariak izandako emakumeak eta gaur egun zientzialari diren emakumeak ezagutarazten ditu. «Horrela soilik erakarri ahal izango ditugu zientziara: horregatik da inportantea».\nSare sozialetan bizi-bizi\nSarea du aliatu Machok, jende andanarengana iristeko duen potentzialitateagatik. «Guretzat oso inportantea da emakume hauek eta egin zuten lana ezagutaraztea, eta edozein bitarteko ona da hori lortzeko: inportanteena argitaratzen ditugun artikuluak lantzea da, baina, jendearengana iristeko sare sozialetan mugitu behar badugu, hantxe egongo gara honek funtziona dezan. Eta funtzionatzen du». Izan ere, Machoren esanetan, «sare sozialetan ez dagoena ez da existitzen», eta konturatuta dago zenbat eta esfortzu handiagoa egin bisita gehiago dituztela artikuluek, hau da, jende gehiagorengana heltzen direla.\nBloga Machok berak elikatu arren, ez du hark bakarrik idazten: azaldu duenez, maiztasun handiagoarekin edo txikiagoarekin, badago elkarrizketak egiten dituen jendea, proposamenak bidaltzen dizkiena, eta Machok berak eskatzen die beste batzuei idazteko. Machok bere gain hartzen du artikuluak sare sozialetan mugitzeko lana. Eta bere denbora libreari zati bat janez egiten du hori guztia, nahiz eta bloga bere lanaren partetzat duen, ikertzaile eta irakasle izateaz gain zientzia gizarteratzen ere lan egiten baitu. «Denbora dezente kentzen dit, baina niretzat aktibismoa delako egiten dut: oso garrantzitsua da niretzat emakumeen lana ikusaraztea oro har, eta, zehazki, emakume zientzialariena». Gainera, Machorentzat garrantzitsua da lan hori egin ahal izatea unibertsitatea atzean duen blog batean.\nNon, nola topatu, ordea, historiak eta ikasliburuek euren orrietan ezagutarazten ez dituzten emakume horiek? Asko, Wikipediaren bidez, wikilaria ere bai baita Macho. Beste wikilari baten bidez ikasi du nola bilatu egunero egun bakoitzean jaio ziren eta Wikipedian sarrera duten emakumeen zerrenda. Eta Wikipedian informazio asko dagoen arren, ez dago den-dena: «Egia da askotan biografia oso txikiak izaten direla, informazio gutxikoak, eta argazkirik gabe asko». Hori ikusita, emakumeak euren artean antolatu dira Wikiemakumeok-en moduko proiektuetan, biografia horiek osatzeko eta ez daudenak hutsetik sortzeko: «Emakume sareek funtzionatu egiten dute, oso ondo gainera, eta niri oso baliagarria izan zait haiek ezagutzea». Mentxu Ramilo Araujok sortu zuen Wikiemakumeok egitasmoa, 2015eko azaroan, eta hark sartu zuen Macho Wikipedian.\nBadira Wikiemakumeok-en gisako taldeak sarean: Women in Red nazioartean, Wikidonne Italian, eta Viquidones Katalunian, esaterako. Ramilok gutxienez hiru talde jarri ditu martxan Euskal Herrian: Wikipedian egon badauden Euskal Herriko emakumeen biografiak osatzen eta zuzentzen dituzte, baita berriak sortzen ere, euskaraz zein gaztelaniaz. Hilabetean behin elkartzen dira, nork bere kasa baina elkarrekin editatzeko, aldi berean: hiru orduko saioak izaten dira, eta bakoitzean zehazten dute hurrengoa noiz egin.\nAurrez idatzita dagoenaren isla da Wikipedia, Ramiloren esanetan, eta hori arazoa da emakumeen kasuan: «Ezin dugu bertan idatzi aurrez inon idatzi ez den zerbait, eta, gainera, iturriek fidagarriak izan behar dute: ez du balio nik neure blogean idatzitakoak, ez baitute hartzen ez garrantzitsutzat, ez fidagarritzat». Besteak beste, artikulu zientifikoak, hedabideetako albisteak eta instituzioen webguneetako argitalpenak hartzen ditu Wikipediak iturri fidagarritzat. «Arazo handia daukagu horrekin emakumeen kasuan: askotan ez baititu inork ikertu».\nIturrien arazoari «garrantziaren» irizpidea batzen zaio. Ramilok azaldu duenez, liburuzain deiturikoek zehazten dute maiz zer den eta zer ez den garrantzitsua: «Gai oso potoloa da, zeren garrantzitsua eta neutrala zer den erabakitzen duen horrek baldintzatzen baitu zein hartzen diren eta zein ez garrantzitsutzat edo Wikipediara eramateko modukotzat». Eta trabak jarri izan dizkiete: «Zalantzan jarri izan dizkigute ekarpenak egin izan dituzten andreei buruzko artikuluak: liburuzainak esan zigun ez zekiela zergatik baina bazegoela zerbait egokia iruditzen ez zitzaiona. Arazoa ez zen nola zegoen egituratua artikulua, edo zeintzuk ziren iturriak: arazoa mentala zen».\nBeste arazo bat da nork eta zer idazten duen. «Wikipedia gizartearen isla da, eta arrakala izugarria dago editatzen duen jendearen artean: bakoitzaren testuinguru kulturala, arraza, etnia, hizkuntza... Horrek guztiak zer argitaratzen den baldintzatzen du». 2009ko datuak aipatu ditu Ramilok, eta esan Wikipedian idazten dutenak pertsona helduak direla, zuriak, heterosexualak, bikotekiderik eta haurrik ez dutenak. «Pixkanaka, beste historia batzuk kontatzen hasi behar dugu».\nBadira adibide gehiago ere. Esaterako, emakume artisten lanak zabaltzen ditu egunero Twitterren @womensart1 erabiltzaileak, eta badu blog bat ere: womensartblog.wordpress.com. Webgune horretan azaltzen duenez, Mendebaldeko artearen historian emakumeak zokoratuak izan dira «sistematikoki», arte feministaren historialariak horri buelta ematen hasi diren arte, XX. mendean. Historia orrietan ez agertzeak ez du esan nahi emakume artistarik egon ez denik, eta, horregatik, artistei buruzko artikuluak, artelanei buruzkoak, emakumeak erakusten dituztenak eta beste jasotzen dituzte webgunean.


Babestutako etxebizitzetarako izena emateko epea, zabalik - Debagoiena - Goiena.eus\nBabestutako etxebizitzetarako izena emateko epea, zabalik\nUbane Madera 2014-08-12 09:52\nLa Caixako etxeak Zerrajera inguruan daude.\nArrasateko Aprendices kalean dituen babestutako hainbat etxebizitza eskatzaile berriei adjudikatzeko aukera zabaldu duela iragarri du La Caixak. "Hutsik geratu ahala, eskaeren ordenaren arabera esleituko dira", jakinarazi dute. Behin esleituta, bost urtean alokairu erregimenean erabiltzeko ematen dira. Intersa dutenek Internet bitartez egin behar dituzte eskaerok.\nHain justu ere, honako helbide honetan: http://obrasocial-lacaixa.com/vivienda-asequible/detalle-de-promocion/-/ficha/6764/ArrasateMondragonZerrajera.\nPromozio horretan parte hartzeko baldintzak honakoak dira, besteak beste:\n18 urtetik gorakoa izatea\nEtxebizitza horretan biziko direnek, guztira, ezin dute gainditu 3.000 euroko diru-sarrerarik. Eta ezta EAEko babes ofizialeko etxebizitzen araudiak ezarritako diru-sarreren muga ere.\nArrasaten edo Debagoieneko beste edozein herritan erroldatuta egon beharra dago.\nEtxebiden izena emanda egon beharra dago.\n12 erabilera bereziendako\nLa Caixak Zerrajera inguruan dituen 148 etxebizitzetatik sei mugikortasun arazoak dituztenendako egokituta daude; eta beste horrenbeste gordeta daude genero indarkeria jasan duten emakumeendako edo guraso bakarreko familiendako.\n352 eurotik gora\nEtxeen ezaugarriei dagokienez, berriz, 45-68 metro koadrokoak dira. Gela bakarrekoak edo bikoak. Adjudikazio barruan parkinga ere ematen dute. Eta alokairuaren zenbatekoari dagokionez, berriz, hilero 352 eurotik gorakoa izango da (diru-sarreren arabera).


Zestoa, paleolitotik XVII. mendera | Top esperientziak | Turismoa Euskadi - Turismoa Euskadin\nZestoa, paleolitotik XVII. mendera\nPlan atsegina, haurrak dituzten familientzat ezin hobea. Denboran 14.000 urte atzera egingo dugu bidaia honetan. Haraneko lehen biztanleen sentsazioak biziko ditugu, ze artista onak ziren ikusiko dugu, eta ehizan arituko gara, haiek egiten zuten bezala. Hori guztia Ekainberrin, hau da, UNESCOk gizateriaren ondare deklaratu duen Ekain kobaren erreplikan.\nPaleolitotik XVI. mendera egingo dugu salto, zehazkiago LIili jauregira, eta bertan Andre Madalenek hartuko gaitu, Lilitarren leinuko azken biztanleak. Hura ezagutzeak merezi du, benetan!\nEgunari hasiera emateko, Ekainberri bisitatuko dugu: Paleolito-garaiko labar-artearen obra bikaina da Ekain, 2008. urtean UNESCOk gizateriaren ondare izendatua. Ekaingo jatorrizko koba bisitatzerik ez badago ere, Ekainberri erreplikan sentsazio berberak sentituko ditu bisitariak.\nSarrerak salgai Zestoako Turismo Bulegoan, herriaren erdian. Behin sarrerak erosi ondoren, abenturari ekiteko garaia da. Zestoako turismo-bulegotik 15 minutura oinez, gutxi gorabehera, hormigoizko eraikin izugarria ikusiko duzu, Sastarrain mendiaren magalean. Arkitekturari dagokionez, oso eraikin berezia da, bi eremutan banatua: kobaren erreplika eta museoa. Burdinazko atea zeharkatu eta berehala, kobazulo batean sartzen ari zarelako sentsazioa nagusitzen da: hotza, ur-tanta bakoitzaren soinua, iluntasuna… eta gainera, ikusgai dauden pinturek, orain 14.000 urte egindakoak dirudite! Pinturak primeran gorde dira orain 12 mila urte, gutxi gorabehera, lur-jauzi bat izan zelako, eta, horren ondorioz, koba lur azpian geratu zelako. Munduko toki gutxitan bezala kontserbatu dira garai hartako pinturak Ekainen.\nBehin kobazuloan barrena egindako bisita amaiturik, Ekain Abenturan murgilduko gara bete-betean. Parke horrek aukera ematen digu historiaurreko teknikak gure eskuekin berreraikitzeko eta Paleolitoan bizirik irautea zein zaila zen ikusteko; izan ere, nahi duenak sua egiten, pintatzen eta ehizatzen ere ikas dezake.\nArratsaldean, bazkaldu ondoren, ibilalditxo bat egin dezakegu herrian barrena, gunerik garrantzitsuenak bisitatuz: Zestoako gurutzea, Pio Barojaren etxea, Udaletxea, “Dorretxea” eta Andre Mari Jaiotzaren eliza.\nBehin paseoa amaiturik, Lili Jauregirantz abiatuko gara. Haraneko gunerik garrantzitsuenetako bat da. Lilitarrak inguruetako hainbat nekazaritza-lur, baso eta ibairen jabe ziren, eta beren baserrietako maizterrei errenta handiak ordainarazten zizkieten.\nZurean eta burdinan oinarritutako aberastasuna zen, eta jauregia haien klase sozialaren erakusgarri zen. Erdi Aroa eta haren ondarea bizi-bizirik daude hemen, "Agur Lili" antzezlanari esker.\nKultura bisita gidatuak: Vicente Davila, 626 036 990\nNon jan plan honetan: https://www.urolaturismo.eus/es/2013-11-06-21-58-08/gastronomia-non-jan/itemlist/category/7-zestoan-jan\nNon ostatu hartu plan honetan: https://www.urolaturismo.eus/es/bidaia-antolatu/itemlist/category/2-non-lo-egin\nLili Jauregia liburuxka\nZestoako bainuetxera bisita\nAzpeitia bi harribitxiren artean, Loiolatik Burdinbidearen Euskal Museora\nZu ere pilotari, Azkoitian\nZestoako turismo bulegoa\n· Sartu Ekainberriren webgunean, irekiera-ordutegien berri izateko. Sarrerak salgai Zestoako Turismo Bulegoan, herriaren erdian


Furnariidae - Wikipedia, entziklopedia askea.\nPaseriformeen ordenako zenbait hegaztiz esaten da. Txikiak eta intsektiboroak dira, eta hego labur eta biribilduak dituzte. Kantua ozena da oso. Amerikan bizi dira, eta bere barnean labegilea hartzen duen Furnariidae familia osatzen dute.\n1.1 Sclerurinae azpifamilia\n1.2 Dendrocolaptinae azpifamilia\n1.2.1 Sittasomini leinua\n1.2.2 Dendrocolaptini leinua\n1.3 Furnariinae azpifamilia


Gipuzkoako egoitzetan positibo eman duten zazpi lagun Eibarko Ospitalera ekarri dituzte - etakitto.eus\nGipuzkoako egoitzetan positibo eman duten zazpi lagun Eibarko Ospitalera ekarri dituzte\nGipuzkoako lau zaharren egoitzatan zazpi COVID-19 kasu egon dira azken egunotan, tartean bat Eibarko San Andresen. PCR proban positibo emandako egoiliarrak Eibarko Ospitaleko COVID-19 erreferentzia zentrora eraman dituzte, “prebentzioagatik eta birusa egoitzen barruan zabaltzea eragozteko”, arduradunen esanetan.\nAzken kasu positiboa irailaren 27an hauteman zen, eta urriaren 19tik ez da kasu aktiborik izan Gipuzkoako adinekoen egoitzetan. Bertan bizi diren adinekoek irailetik urrira bitartean jaso zuten txertoaren hirugarren dosia.\n#koronabirusaCOVID-19Eibarko ospitaleaerresidentziaospitaleaSan Andreszaharren egoitza\n« [BIDEOA] Hernaniarrak nagusitu ziren Unben euriak asko gogortutako partiduan Osasun sailburuak 60 urtetik gorakoei dei egin die errefortzuko txertorako hitzordua eskatzeko »


Free chat Lurperatu. Ausazko arrotz doan txateatu berehala Lurperatu tik.\nFree chat Lurperatu\nOngi etorri Chatroulette LurperatuEdozein lekutan, munduko pertsona aleatory bat konektatzeko. Chatroulette Lurperatu dezakezu honako aukeren artean aukeratu:- Guztiak pertsona mota Lurperatu doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nLurperatu hirien zerrenda:


'Go!azen 6.0: Zatoz gurekin!' bideoklip berria grabatu du Go!azenek 2019 denboraldirako | El Correo\nZurekin'Zatoz gurekin!' bideoklip berria grabatu du 'Go!azen'ek\nBideoklip berriaren momentu bat. / EiTB\nKanta Iker Lauroba donostiar musikagileak ekoitzi du\nUNAI SARRIUGARTE Miércoles, 19 junio 2019, 13:36\n'Zatoz gurekin!' bideoklip berria grabatu zuen astelehenean 'Go!azen'ek Donostian eta Azpeitian. Obra hau denboraldi berriaren lehendabiziko egitasmoa da. Izan ere, atzo denboraldi berriaren grabatze lanei ekin zioten.\nAurtengo edizioak berriro ere Basakabi udalekua izango du kokaleku nagusi. Euskal neska eta mutil hauen arteko nondik-norakoak izango ditu hizpide telesailak: umorea, maitasuna eta musika uztartuko ditu gehienbat. Programak 13 atal izango ditu eta Donostian, Azpeitiko Esklaben komentuan eta Oiartzunen filmatuko da Javier Garcia de Vicuñaren eta Itziar Gomezen zuzendaritzapean.\nHortaz aparte, Go!azenek denboraldi berri honetan Euskal Herriko txoko ezberdinetako gazteak izango ditu protagonista. Denak aurpegi berriak dira Diana Raño salbu, 'Bagoaz' saioko irabazlea izandakoa. Berarekin batera Esti Lopez (Irun), Markel Sainz (Donostia), Kimetz Renteria (Bilbo), Xabi Rodríguez (Idiazabal), Andrea Mora (Etxebarri), Nikola Zalduegi (Bilbo), Lorea Intxausti (Donostia) eta Xanti Korkostegi (Donostia) ibiliko dira agertoki gainean.\nIker Lauroba donostiar musikagileak ekoitzi izan du kanta berriro ere, berarenak baitira 'Euskararen txantxangorria', 'Bihotzetik ezpainetara', 'Denok zu' eta 'Mugimenduan tinko' abestiak. Laurobak sortutako kanta berri honek udaren etorrera ospatzea du helburu.\nAurtengo denboraldia azaroan hasiko da eta hainbat berritasun eta estreinaldi emango dituzte. Gainera, ETB1en ikusteko aukeraz gaindi, telesailaren pasarte eta komeriak 'Go!azen' aplikazioaren bitartez eta eitb.eus web orrialdetik ikusi ahal izango dira.


Gipuzkoako zerga bilketa metatua %0,2 igo da apirilera arte, aurreko urtearekin alderatuta - Artikulua - Gipuzkoa ETORKIZUNA ORAIN\nGipuzkoako Foru Ogasunak 2018an baino 2 milioi euro gehiago batu ditu\nZerga bilketa metatua %0,2 hazi da Gipuzkoan apirilera arte, aurreko urteko denboraldi berdinarekin alderatuta. Guztira 1.115 milioi euro bildu dira eta, ondorioz, 2018an baino 2 milioi euro gehiago batu dira. Pertsona Fisikoen Errentaren gaineko Zergan (PFEZ) nabarmen hazi dira lan etekinen gaineko atxikipenak, lan merkatua indartu izanaren adierazle. Eragin negatiboa izan duten elementuen artean, amatasun eta aitatasun prestazioei dagozkien itzulketa aipatu behar dira (PFEZari eragiten diote), eta baita ondare irabazien gaineko atxikipenetan emandako jaitsiera ere, pasa den urtean ezohiko sarrera bat egon baitzen. Nabarmen igo dira baita ere Balio Erantsiaren gaineko Zergaren (BEZ) itzulketak.\nZifrak xehatuz gero, eta Errentaren gaineko zergarekin hasiz, lan atxikipenen atalean 24,9 milioi gehiago jaso ditu Ogasunak (+%5,5). Bestalde, gora egin dute kapital higikor eta higiezinen atxikipenek, 3 milioi (+%24) eta 0,2 milioi (+%3,2), eta behera egin dute ondare irabazien gaineko atxikipenek, 11 milioi euro gutxiago bildu baitira (-%66,8). Honela, PFEZ bere osotasunean hartuta ere emaitza negatiboa da, pasa den urtean baino 14 milioi gutxiago batu dira eta (-%3,5).\nSozietateen gaineko Zergari dagokionez, kuota diferentzial garbiak, enpresen irabaziak zergapetzen dituen kontzeptua, 3 milioi euro gutxiago bildu ditu: sarrera gordinak 6 milioi euro gutxitu dira, eta itzulketak 3 milioi eurotan murriztu dira. Azkenik, Aldundiak kudeatzen duen BEZari dagokionez, zerga bilketa metatua %1,4 jaitsi da aurreko urtearekin alderatuta, hau da, 5,1 milioi euro gutxiago: 8,1 milioitan hazi dira sarrerak (+%1,3), itzulketak 13 milioitan igo dira (+%2,9) eta lurralde arteko doikuntzak 0,2 milioi eurotan murriztu dira (-%0,2).


Game Super Fighter Online. Play for free\nPlay jokoa Super Fighter Online:\nMaster Kung Fu artea, flash joko honetan jolasten bi. Jokoaren lana oso erraza da - garaitzeko etsaia. Gezi-teklak (grebak ) eta gakoak s, bidezko kontrola w, a, d ( mugimendu ) . Play jokoa Super Fighter konektatuta.\nTekniko jokoa Super Fighter ezaugarri\nGame Super Fighter gehitu: 26.09.2011\nJokoa jokatzen: 20618 aldiz\nGame Rating: 3.85 errondan 5 (75 kalkuluen arabera,)\nBezalako jokoa Super Fighter Jokoak\nDeskarga jokoa Super Fighter\nEmbed Joko Super Fighter zure web orrian:\nJokoaren txertatu Super Fighter zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Super Fighter , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Super Fighter -rekin, baita ere, jokoa jokatu zen:


Game Mario - ko bat biltzen Online. Play for free\nGame Mario - ko bat biltzen\nPlay jokoa Mario - ko bat biltzen Online:\nGame Description Mario - ko bat biltzen\nBerriz ere, ezaguna heroi guztiak Mario da abentura berria prest dago. Denbora honetan behar duzun maila bakoitzean behar izarrak lortzeko hurrengo. . Play jokoa Mario - ko bat biltzen konektatuta.\nTekniko jokoa Mario - ko bat biltzen ezaugarri\nGame Mario - ko bat biltzen gehitu: 02.11.2010\nJokoa jokatzen: 9326 aldiz\nGame Rating: 4.11 errondan 5 (37 kalkuluen arabera,)\nBezalako jokoa Mario - ko bat biltzen Jokoak\nDeskarga jokoa Mario - ko bat biltzen\nEmbed Joko Mario - ko bat biltzen zure web orrian:\nMario - ko bat biltzen\nJokoaren txertatu Mario - ko bat biltzen zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Mario - ko bat biltzen , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Mario - ko bat biltzen -rekin, baita ere, jokoa jokatu zen:


ELA: Bat-egite hori ez da Euskadik behar duena\nAtzo iragarritako akordioa alderdi politikoek boterea banatzeko duten interesen isla dela salatu du sindikatuak. ELAren ustez, Euskadiko kutxak pribatizatzeko bidea zabaldu dute.\nELA sindikatuarentzat, BBK-k, Vitalek eta Kutxak egindako akordioa ez da Euskadik beharrezkoa duen bat-egitea. Are gehiago, bat-egite hori aurrezki kutxen eredu sozialetik oso urrun dago, izan ere, ELAk Nafarroako Kutxa (CAN) barne hartzen duen bat-egitearen alde dago.\nIgor Eizagirre ELAko zerbitzuen saileko idazkari nagusiak komunikatu batean adierazi duenez, ELA hiru kutxen osoko bat-egitearen alde egin du beti, Hego Euskal Herrirako kutxa baten aldarrikapena baztertu gabe.\nEizagirrek gogor kritikatu du atzo adostutako bat-egite hotza. Bere ustez, akordio hori alderdi politikoek boterea banatzeko duten interesen isla da. Eta horren bidez, Euskadiko kutxak pribatizatzeko bidea zabaldu dute.\nInformazio gehiago:Eitb: ELA: Bat-egite hori ez da Euskadik behar duena